**Правилник на Ротари Интернешънъл**

**Член 1 Дефиниции**

По смисъла на настоящия правилник, освен ако контекстът не изисква по ясен начин нещо друго, думите в този член са използвани със следното значение:

1. Борд: Бордът на директорите на Ротари Интернешънъл.
2. Клуб: Ротари клуб.
3. Уставни документи: Конституцията и правилника на Ротари Интернешънъл и стандартната конституция на Ротари клубовете.
4. Гуверньор: Гуверньора на ротарианския дистрикт.
5. Член: Всеки непочетен член на Ротари клуб.
6. РИ: Ротари Интернешънъл.
7. РИВИ: Административното териториално звено на Ротари Интернешънъл във Великобритания и Ирландия.
8. Сателитен клуб: Потенциален клуб, чиито членове са членове и на спонсориращия клуб.
9. Година: Дванадесет месечен период, започващ на 1 юли.

**Член 2 Членство в Ротари Интернешънъл**

**2.010.** Кандидатстване за членство в РИ.

**2.020.** Територия на клуб.

**2.030.** Приемане на стандартната конституция на Ротари клубовете от страна на клубовете.

**2.040.** Пушене.

**2.050.** Сливане на клубове.

**2.010.** *Кандидатстване за членство в РИ.*

Всеки клуб, който желае да бъде приет за член на РИ, трябва да кандидатства пред Борда. При подаване на кандидатурата се заплаща и такса за прием в размер, определен от Борда. Таксата се заплаща в щатски долари или под формата на еквивалентна сума във валутата на страната, където е разположен клубът. Членството влиза в сила от датата, на която съветът одобри кандидатурата.

2.010.1. *Нови клубове.*

Минималният брой на членовете учредители на нов клуб е 20.

**2.020.** *Територия на клуба.*

Клуб може да бъде сформиран на територия, на която има минимален брой класификации за организирането на нов клуб. Клуб може да бъде организиран на същата територия, както един или повече съществуващи клубове. Територията на клуб, който провежда интерактивни дейности е целият свят или както бъде определено от борда на клуба.

**2.030.** *Приемане на стандартната конституция на Ротари клубовете от страна на клубовете.*

Стандартната клубна конституция задължително се приема от всички клубове, допуснати до членство.

2.030.1. *Изменения на стандартната клубна конституция.*

Стандартната клубна конституция може да бъде изменяна по начина, описан в уставните документи. Такива изменения автоматично стават част от конституцията на всеки клуб.

2.030.2. *Клубове, получили харта преди 6 юни 1922г.*

Всички клубове, получили хартата си преди 6.06.1922г., са длъжни да приемат стандартната клубна конституция, с изключението, че онези от тях, чиито конституции имат различия със стандартната конституция, могат да работят, запазвайки тези различия, стига точният им текст да е изпратен на Борда и признат от него преди 31.12.1989г. Различията за всеки клуб се включват като приложение към стандартната конституция за въпросния клуб и не подлежат на друго изменение от страна на клуба, освен такова, каквото ги приближава до стандартна клубна конституция и измененията, които от време на време се внасят в нея.

2.030.3. *Изключения от стандартната клубна конституция, признати от Борда.*

Бордът има правото да одобрява условията в конституцията на всеки отделен клуб, когато те не съответстват с тези на стандартната клубна конституция, стига тези условия да не противоречат на конституцията и правилника на РИ. Подобно одобрение се дава само, за да се осигури спазване на местното законодателство или обичаи или при изключителни обстоятелства. Такова одобрение се дава с квалифицирано мнозинство от гласовете на присъстващите членове на Борда.

**2.040.** *Пушене.*

Предвид вредното му въздействие върху личното здраве, отделните членове и техните гости се насърчават да се въздържат от пушене по време на срещите и на другите мероприятия, организирани в името на РИ.

**2.050.** *Сливане на клубове.*

Два или повече клуба в един и същ дистрикт, които искат да се слеят следва да подадат заявление до Борда на директорите, при условие че всеки от клубовете е изпълнил своите финансови и други задължения към РИ. Слетият клуб може да бъде организиран на същата територия както един или повече от съществуващите клубове. Заявлението следва да бъде придружено от сертификат, уверяващ, че всеки клуб е съгласен със сливането. Бордът може да разреши слетите клубове да запазят името, датата на чартиране, емблемата и другите реквизити на РИ на един или всички предишни клубове като част от историческия архив и за исторически цели.

**Член 3 Отказ от, замразяване или прекратяване на членство в РИ.**

**3.010.** Отказ на клуб от членство в РИ.

**3.020.** Повторно организиране на клуб.

**3.030.** Правомощия на Борда да накаже, замрази или прекрати членството на клуб.

**3.040.** Отказване от права на клубове със замразено членство.

**3.050.** Отказване от права на клубове с прекратено членство.

**3.010.** *Отказване на клуб от членство в РИ*.

Всеки клуб има право да се откаже от своето членство, стига да е спазил своите финансови и други задължения към РИ. Подобен отказ влиза в сила незабавно от момента на неговото приемане от страна на Борда. Сертификатът за членство на такъв клуб следва да бъде върнат на генералния секретар.

**3.020.** *Повторно организиране на клуб.*

Когато някой клуб с прекратено членство иска да се организира наново или когато се сформира клуб на същата територия, Бордът може да реши дали такъв клуб трябва да заплаща встъпителна такса или други задължения към РИ на стария клуб като условие за своето приемане.

**3.030.** *Правомощия на Борда да накаже, замрази или прекрати членството на клуб.*

3.030.1. *Замразяване или прекратяване на членство заради неплатени такси или отчитане на членове.*

Бордът може да замрази или прекрати членството на всеки клуб, който не си плаща членския внос, другите финансови задължения към РИ или одобрените вноски във фонда на дистрикта. Бордът може да замрази членството на всеки клуб, който не докладва промените в членския си състав навреме.

3.030.2. *Прекратяване на членство заради нефункциониране.*

Бордът може да прекрати членството на всеки клуб, който се саморазпусне по някаква причина, не провежда редовни срещи или по друг начин не функционира. Преди да вземе решение за прекратяване на членството заради нефункциониране, Бордът е длъжен да изиска от гуверньора отчет относно обстоятелствата по прекратяването на членството.

3.030.3. *Замразяване или прекратяване за неспазване на политиката за управление на средствата от Фондацията*

Бордът може да замрази или прекрати членството на всеки клуб, който запазва в членския си състав лице, злоупотребило със средствата от Фондацията на Ротари или което по друг начин е нарушило политиката за управление на средствата от Фондацията на Ротари.

3.030.4. *Прекратяване поради съдебни действия*

Бордът може да замрази или прекрати членството на всеки клуб, който стартира или поддържа или задържа в членството си лице, което стартира или поддържа съдебни дела срещу РИ или Фондацията на Ротари, включително директори, попечители, офицери и служители, преди изчерпването на всички средства, предвидени в уставните документи.

3.030.5. *Замразяване или прекратяване заради неспазване на законите за защита на младежта.*

Бордът може да замрази или прекрати членството на всеки клуб, който не подходи по разумен начин към обвинения, отправени към някой от членовете му за нарушение на действащия закон за защита на младежта във връзка с младежки програми с ротарианско участие.

3.030.5. *Наказание*

Бордът има правото да накаже клуб за провинение, стига на президента или секретаря на клуба да е изпратено копие от обвиненията и известие за часа и мястото, когато ще се гледа въпросът, поне 30 дни преди въпросното гледане. Гуверньорът на засегнатия дистрикт или паст гуверньор, избран от гуверньора, могат да присъстват на подобно изслушване на разходи от дистрикта. Клубът има право да бъде представляван от съветник на всяко подобно гледане. След гледането, Бордът може да накаже клуба, да замрази членството му с мнозинство от гласовете на целия Борд или да го изключи с единодушно решение.

3.030.7. *Период на замразяване*

Бордът ще възстанови членските права на клуб, който е бил замразен, след като установи, че плащането на членския внос или другите финансови задължения към РИ или одобрени вноски към фонда на дистрикта са изцяло изплатени; че членството на всяко лице, злоупотребило със средства от Фондацията на Ротари или по друг начин е нарушило политиката за управление на средствата от Фондацията на Ротари, е прекратено; че съществува доказателство, че клубът се е отнесъл неправилно при заявление срещу негов член във връзка с младежки програми, свързани с Ротари, за нарушение на действащ закон за защита на младежта; или че са разрешени въпроси, водещи до наказание. Във всички други случаи, ако причината за замразяването не е коригирана в срок от шест месеца, Бордът ще прекрати клуба.

**3.040.** *Отказване от права от страна на клуб със замразено членство.*

Всеки клуб, който е замразен от Борда, няма да се ползва с правата на клубовете според Правилника, докато е замразен, но запазва правата, които клубовете имат съгласно конституцията.

**3.050.** *Отказване от права от страна на клуб с прекратено членство.*

Привилегията да се използват името, емблемата и другите отличителни знаци на РИ се отнема с прекратяването на членството на клуба. Клубът няма право да притежава собственост на РИ при прекратяване на членството му. Генералният секретар предприема необходимите действия за връщане на сертификата за членство от подобен бивш клуб.

**Член 4 Членство в клубовете**

**4.010.** Видове членство в клуб.

**4.020.** Активно членство.

**4.030.** Прехвърлящи се и бивши (паст) ротарианци.

**4.040.** Двойно членство.

**4.050.** Почетно членство.

**4.060.** Заемащи обществена длъжност.

**4.070.** Ограничения за членство.

**4.080.** Работа към РИ.

**4.090.** Отчети за присъствие на срещите.

**4.100.** Присъствие на срещите на други клубове.

**4.110.** Изключения от клаузите за членството.

**4.010.** *Видове членство в клуб.*

В един клуб може да има два вида членове – активни и почетни.

**4.020.** *Активно членство.*

Човек, който отговаря на квалификационните изисквания, посочени в член 5, параграф 2 от конституцията на РИ, може да бъде избран за член на клуб.

**4.030.** *Прехвърлящи се и бивши (паст) ротарианци.*

Един член може да предложи някой прехвърлящ се или бивш ротарианец за активен член на клуб. Прехвърлящият се или бивш член на клуб, когото предлагат за активен член по силата на този параграф, може също да бъде предложен и от бившия си клуб. Класификацията на прехвърлящ се или предишен член на клуб не следва да попречи на избирането му за активно членство, дори ако избирането доведе до временно надхвърляне на горните ограничения в клуба. Потенциалните членове на клуб, които имат задължения към друг клуб, не са приемливи за членство. Всеки клуб, който желае да приеме бивш член, следва да изиска потенциалният член да представи писмено доказателство от бившия си клуб, че всичките му задължения са платени. Приемането на прехвърлящ се или бивш ротарианец като активен член съгласно този параграф следва да зависи от получаването на удостоверение от борда на предишния клуб, което потвърждава предишното членство на перспективния член във въпросния клуб. Клубът следва да предостави декларация за липса на налични задължения, когато друг клуб поиска по отношение на настоящ или бивш член, който се разглежда за членство в другия клуб. Ако подобна декларация не бъде предоставена в срок от 30 дни от поискването, ще се приеме, че членът не дължи пари на клуба.

**4.040.** *Двойно членство*.

Никой не може едновременно да бъде активен член на повече от един клуб, различен от сателит на този клуб. Никой не може едновременно да бъде активен и почетен член на един и същи клуб.

**4.050.** *Почетно членство*.

4.050.1. *Право на почетно членство*.

Личности, които са се отличили с достойна дейност, насочена към осъществяването на ротарианските идеали, и личности, които се считат за приятели на Ротари заради постоянната им подкрепа за каузата на Ротари, могат да бъдат избрани за почетни членове на повече от един клуб. Условията за подобно членство се определят от борда на директорите на клуба, приемащ почетните членове.

4.050.2. *Права и привилегии*.

Почетните членове са освободени от плащането на членски внос, нямат право на глас и не могат да заемат ръководен пост в клуба. Тези членове не заемат класификации, но имат право да присъстват на всички срещи и да се ползват от останалите привилегии на клуба, на който са членове. Никой почетен член на клуб не се ползва с права нито с привилегии в друг клуб, освен с правото да посещава други клубове като гостуващ ротарианец.

**4.060.** *Заемащи обществена длъжност*.

Хората, избрани или назначени на обществена длъжност за определен период от време, нямат право да бъдат активни членове на клуб по линията на класификацията на въпросната длъжност. Това ограничение не важи за хората, които заемат длъжности или постове в училища, колежи и други образователни институции, нито за онези, които са избрани или назначени в съдебната система. Членовете, избрани или назначени на обществена длъжност за конкретен период от време, могат да продължат да бъдат членове по старите си класификации през периода, в който заемат длъжността.

**4.070.** *Ограничения за членство*.

Независимо от условията на параграф 2.030., никой клуб, без значение на коя дата е приет в РИ, няма право на базата на клаузи от своята конституция или на друго основание, да ограничава членството в своя клуб въз основата на пол, раса, цвят, вяра или национален произход, или пък сексуална ориентация, нито да налага условия за членство, които не са изрично указани в конституцията или правилника на РИ. Всякакво условие в конституцията на клуб или условие, наложено по друг начин, което противоречи на този параграф от правилника, е невалидно, без сила и не може да бъде прилагано.

**4.080.** *Работа към РИ*.

Всеки клуб може да запази членството на ротарианец, който е нает към РИ.

**4.090.** *Отчети за присъствие на срещите*.

Всеки клуб ежемесечно изпраща отчети за присъствието на срещите, които е провел, на гуверньора в рамките на 15 дни от провеждането на последната среща за месеца. Клубовете извън дистриктите предават отчетите си на генералния секретар.

**4.100.** *Присъствие на срещите на други клубове*.

Всеки член има привилегията да присъства на редовните срещи на всички други клубове с изключение на клуб, който преди това е прекратил членството на въпросното лице по основателна причина.

**4.110.** *Изключения от клаузите за членството.*

Клубът може да приеме правила или изисквания, които не са съгласно параграфи 4.010. и 4.030.-4.060. от този правилник. Тези правила и изисквания заменят правилата или изискванията на тези параграфи от настоящия правилник.

**Член 5 Борд на директорите**

**5.010.** Задължения на Борда.

**5.020.** Публикуване на решение на Борда.

**5.030.** Обжалване на решение на Борда.

**5.040.** Правомощия на Борда.

**5.050.** Заседания на Борда.

**5.060.** Гласуване чрез средство за комуникация.

**5.070.** Изпълнителен комитет.

**5.080.** Освободени постове в Борда.

**5.010.** *Задължения на Борда.*

Бордът отговаря за това да извършва всичко необходимо за изпълнение на предназначението на РИ, за постигане на Целта на Ротари, да проучва и преподава нейните основи, да пази нейните идеали, етика и уникални организационни особености, както и да я разширява по целия свят. За да изпълни предназначението от член 3 на конституцията на РИ, Бордът следва да приеме стратегически план. Бордът надзирава приложението му във всяка зона. Бордът следва да докладва относно развитието на стратегическия план на всяка сесия на Законодателния съвет.

**5.020.** *Публикуване на решение на Борда.*

Всички протоколи от срещите на Борда и решения на Борда трябва да бъдат достъпни за всички членове чрез публикуването им на уеб страницата на Ротари в рамките на 60 дни след подобна среща или решение на Борда. Освен това всички приложения, включени в документацията към протоколите, следва да бъдат предоставени на даден член при поискване, с изключение на материалите, които Бордът прецени, че са конфиденциални или в частност могат да бъдат изключени.

**5.030.** *Обжалване на решение на Борда.*

Решенията на Борда подлежат на обжалване само чрез гласуване по пощата, резултатите от което се предоставят на представителя на дистрикта за най-скорошния Законодателен съвет по правила, установени от Борда. Тези обжалвания се подават по надлежен ред до генералния секретар от който и да било клуб с подкрепата на поне 24 други клуба. Поне половината от подкрепящите клубове трябва да са разположени в дистрикти, различни от този, към който принадлежи клубът-вносител. Обжалването и писмата за подкрепа от клубовете трябва да бъдат получени не по-късно от четири месеца след вземането на решението от страна на Борда и поне деветдесет (90) дни, след като генералният секретар е провел въпросното гласуване по пощата. Обжалването се прави във формата на резолюция, която се приема надлежно на редовна среща на клуба и се заверява от президента и секретаря. Единственият въпрос, който представителите на дистриктите разглеждат, когато вземат решение по отношение на обжалването, е дали решението на Борда да бъде подкрепено. При условие обаче, че подобно обжалване бъде получено от генералния секретар до три месеца преди следващото редовно планирано заседание на Законодателния съвет, то тогава обжалването на решението на Борда следва да бъде представено пред Законодателния съвет, за да се реши дали решението на Борда да бъде подкрепено.

**5.040.** *Правомощия на Борда.*

5.040.1. *Ръководи и контролира делата на РИ*.

Бордът ръководи и контролира делата на РИ, като:

1. определя политиката на организацията;
2. оценява изпълнението на политиката от страна на генералния секретар; и
3. упражнява останалите си правомощия, които са му дадени от конституцията, правилника и Общия закон на щата Илинойс от 1986г. за корпорации с идеална цел, както и от измененията в тях.

5.040.2. *Контролира и надзирава офицерите и комисиите.*

Бордът упражнява контрол и надзор над всички офицери, офицери елект, номинирани офицери и комисии на РИ. Бордът може да отстрани офицер, елект-офицер, номиниран офицер или член на комисия заради провинение, след като проведе изслушване. Човекът, който предстои да бъде отстранен, трябва да получи писмено известие с копие от обвиненията поне 60 дни преди изслушването по тях. В това известие се посочват времето и мястото на изслушването, а самото известие се предава лично, по пощата или чрез друго бързо средство за комуникация. По време на изслушването, човекът може да бъде представляван от адвокат. Решението за отстраняване на такъв офицер, елект-офицер, номиниран за офицер или член на комисия, задължително трябва да бъде одобрено с две-трети от гласовете на целия Борд. Бордът си запазва и допълнителните правомощия по силата на параграф 6.120.

5.040.3. *Надзор над прилагането на стратегическия план на РИ*

Всеки директор надзирава приложението на стратегическия план на РИ в зоната, от която е избран директорът, и алтернативната/партньорска зона.

**5.050.** *Заседания на Борда.*

5.050.1. *Време, място и известие.*

Бордът заседава в такова време и на такова място, каквито прецени или каквито Президентът е поискал. Известията за заседанията се разпращат от генералния секретар до всички директори поне 30 дни преди началото на заседанието, освен ако не бъде отменено разпращането на известия. Всяка година се провеждат поне по две заседания на Борда. За официалните заседания на Борда вместо личните срещи, могат да се използват телеконференции, интернет и други комуникационни технологии.

5.050.2. *Кворум.*

Мнозинството от членовете на Борда съставляват кворума за изпълнение на всички функции, с изключение на онези въпроси, които изискват по-голям брой гласове съгласно конституцията и правилника на РИ.

5.050.3. *Първо заседание за годината.*

Встъпващият в длъжност Борд се събира на първото си заседание след годишния конгрес. Встъпващият в длъжност Президент определя времето и мястото на това заседание. Решенията, взети по време на заседанието, задължително се одобряват от Борда на директорите на или след 1 юли на заседание или посредством някой от методите, описани в параграф 5.060. и влизат в сила едва след това одобрение.

5.050.4. *Допълнителни участници*

Президентът номини е участник без право на глас в заседанията на борда.

**5.060.** *Гласуване чрез средство за комуникация.*

5.060.1*. Неофициални заседания.*

Директорите имат правото да участват в и да вземат решения по време на заседания на Борда, като използват конферентен телефон, интернет или друга комуникационна технология, чрез която всички участници в заседанието могат да общуват един с друг. Участието в подобни заседания е равностойно на лично присъствие и участие.

5.060.2. *Неофициално решение.*

Бордът може да работи без да присъстват всички едновременно с единодушното писмено съгласие на всички директори.

**5.070.** *Изпълнителен комитет.*

Бордът може да назначи изпълнителен комитет от не по-малко от пет и не повече от седем свои членове, включително всички служебни членове. Този изпълнителен комитет следва да оценява работата на генералния секретар поне веднъж годишно и да докладва резултатите на Борда. Бордът може да делегира правото на този изпълнителен комитет да вземе решения от името на Борда между заседанията на Борда. Това право се ограничава до въпросите, които са възприети съгласно политиката на РИ. Изпълнителният комитет работи по такива задачи, които не противоречат на условията на този параграф и които са му възложени от Борда.

**5.080.** *Освободени постове в Борда.*

5.080.1. *Алтернативен кандидат*.

По което и да е време, ако се освободи място на директор, по каквато и да е причина, Бордът трябва да избере алтернативния кандидат, който е посочен още по времето на избора на директора от същата зона (или част от зона) да изпълнява длъжността директор до края на мандата.

5.080.2. *Алтернативният кандидат не е в състояние да заеме поста*

Ако алтернативният кандидат не е в състояние да заеме поста, по каквато и да е причина, останалите членове на Борда избират директор от същата зона (или част от зона), в която възниква вакантното място. Гласуването се провежда на следващото заседание на Борда или посредством средствата за комуникация в зависимост от решението на президента.

**Член 6 Офицери**

**6.010.** Избор на офицери по време на конгрес.

**6.020.** Избор на вице-президент и касиер.

**6.030.** Избор и мандат на генерален секретар.

**6.040.** Директори, неподлежащи на повторно избиране.

**6.050.** Квалификация на офицерите.

**6.060.** Мандат.

**6.070.** Свободен пост на президент.

**6.080.** Свободен пост на елект-президент.

**6.090.** Свободни постове на вице-президент и касиер.

**6.100.** Свободен пост на генерален секретар.

**6.110.** Инвалидност на член на Борда.

**6.120.** Свободен пост на гуверньор.

**6.130.** Компенсиране на офицери.

**6.140.** Задължения на офицерите.

**6.010.** *Избор на офицери по време на конгрес*.

Офицерите, които се избират на годишния конгрес са президентът, директорите и гуверньорите на РИ, а също и президентът, вице-президентът и почетният касиер на РИВИ.

**6.020.** *Избор на вице-президент и касиер*.

Вице-президентът и касиерът се избират от встъпващия в длъжност президент на първото заседание на Борда измежду директорите, които са във втората година на своя мандат, като избраният заема поста касиер в продължение на една година, считано от 1 юли.

**6.030.** *Избор и мандат на генералния секретар*.

Генералният секретар се избира от Борда за мандат от не повече от пет години. Изборът става на 31 март през последната година от мандата на генералния секретар. Новият мандат започва да тече от 1 юли след този избор. Генералният секретар може да бъде преизбиран.

**6.040.** *Директори, които не могат да бъдат преизбирани*.

Никой, който е прослужил пълен мандат като директор, съгласно определението на правилника или на Борда, няма право да заема пост на директор, освен в качеството си на президент или елект-президент.

**6.050.** *Квалификации на офицерите*.

6.050.1. *Членство в клуб*.

Всеки офицер на РИ е пълноправен член на някой клуб в съответствие с всички изисквания за членство в Ротари.

6.050.2. *Президент*.

Кандидатът за президент на РИ трябва да е прослужил пълен мандат като директор на РИ преди да бъде номиниран за поста, освен ако Бордът не прецени, че прослужен непълен мандат задоволява предназначението на тази алинея.

6.050.3. *Директор.*

Кандидатът за директор на РИ трябва да е прослужил пълен мандат като гуверньор на РИ преди да бъде предложен за поста (освен в случаите, когато Бордът прецени, че прослужен непълен мандат задоволява предназначението на тази алинея), като са изминали три години от службата му като гуверньор. Подобен кандитат също така трябва да е присъствал на минимум два института и един конгрес през последния 36-месечен период, за да бъде предложен.

**6.060.** *Мандат*.

6.060.1. *Офицери*.

Мандатът на всички офицери започва да тече на 1 юли след избора, с изключение на този на президента, директора и гуверньора. Всички офицери, освен директорите, се назначават за мандат от една година или до редовния избор на техните наследници. Всички директори се назначават за мандат от две години или до редовния избор на техни наследници.

6.060.2. *Длъжността елект-президент*.

Човекът, избран за президент, служи в продължение на една година в качеството на елект-президент и член на Борда. Новоизбраният президент няма право да бъде избиран за вице-президент. Новоизбраният президент служи като президент, след като прослужи едногодишен мандат в качеството на елект-президент.

6.060.3. *Длъжността директор*.

Мандатът на всеки директор започва да тече на 1 юли през годината, следваща избора.

**6.070.** *Свободен пост на президент*.

В случай, че постът на президента остане свободен, вице-президентът наследява длъжността и избира нов вице-президент измежду останалите членове на Борда. Свободните постове в Борда се попълват съгласно параграфи 5.080. от правилника.

6.070.1 *Едновременно свободни постове на президент и вице-президент*.

В случай, че постовете на президента и вице-президента едновременно останат свободни, Бордът избира измежду членовете си (с изключение на елект-президента) нов президент, който на свой ред определя нов вице-президент. Свободните постове в Борда се попълват съгласно параграфи 5.080. от правилника.

**6.080.** *Свободен пост на елект-президент*.

6.080.1. *Свободен пост преди следващия конгрес*.

Когато постът на елект-президента се освободи преди провеждането на следващия конгрес, комисията по номинациите за президент номинира нов кандидат за годината, през която въпросният елект-президент е щял да служи като президент. Този избор се провежда възможно най-скоро на редовно или извънредно заседание на комисията. Ако провеждането на заседание е невъзможно, изборът се осъществява чрез гласуване по пощата или чрез друго бързо средство за комуникация.

6.080.2. *Процедура за попълване на свободен пост чрез комисия по номинациите*.

Номинираният кандидат-президент съгласно параграфи 12.050. и 12.060. може да бъде назован от комисията като новия номиниран кандидат-президент. В такива случаи комисията номинира нов кандидат за поста елект-президент.

6.080.3. *Задължения на президента във връзка с попълването на свободни постове*.

Президентът определя процедурата за номиниране на хората, които да попълнят освободения пост на елект-президент. Процедурата включва разпращане на отчета на комисията до клубовете и предлагане на номинации от клубовете. Тези правила трябва да съответстват на параграфи 12.060., 12.070. и 12.080., доколкото времето го позволява. В случай, че постът се освободи скоро преди провеждането на конгреса и поради тази причина няма време отчетът на комисията да бъде разпратен по пощата до всички клубове, за да могат те да номинират силни кандидати преди началото на конгреса, генералният секретар уведомява по най-уместния възможен начин клубовете за отчета на комисията и клубните делегати могат да посочат избраните от тях достойни кандидати по време на конгреса.

6.080.4. *Освобождаване на пост непосредствено преди встъпване в длъжност*.

Когато постът на елект-президента се освободи след разпускането на конгреса и непосредствено преди момента за встъпване в длъжност като президент, свободното място се счита за възникнало от 1 юли и се попълва в съответствие с параграф 6.070.

6.080.5. *Извънредни ситуации по отношение на освободените места*

Президентът ще определи процедурата, която да се следва, когато възникне извънреден случай, за който не е предвидено нищо в този раздел.

**6.090.** *Свободни постове на вице-президент или касиер*.

В случай че постовете на вице-президента или касиера останат свободни, президентът избира директор, който в момента служи за втора година в Борда на директорите, да заеме поста до изтичане на мандата.

**6.100.** *Свободен пост на генерален секретар*.

В случай, че постът на генералния секретар остане свободен, Бордът избира ротарианец за мандат от максимум пет години, като този мандат започва да тече от дата, посочена от Борда.

**6.110.** *Инвалидност на член на Борда*.

В случай, че член на Борда загуби своята трудоспособност до степен, в която не може да изпълнява задълженията, произтичащи от неговия пост, което се определя с три-четвърти от гласовете на целия Борд, въпросният член се освобождава от поста с решение на Борда и се замества, съгласно правилника.

**6.120.** *Свободен пост на гуверньор*.

6.120.1. *Вице-гуверньор*

Комитетът за номиниране на гуверньор може да избере един паст гуверньор, предложен от гуверньора елект, да бъде определен за вице-гуверньор, който ще служи през годината след избора. Ролята на вице-гуверньора ще замени гуверньора в случай на временна или постоянна невъзможност да продължи да изпълнява задълженията си на гуверньор. Ако не е направен избор от номинационния комитет, гуверньорът елект може да избере паст гуверньор като вице-гуверньор.

6.120.2. *Правомощия на Борда и президента*.

Ако няма вице-гуверньор, Бордът има право да избере квалифициран ротарианец, който да заеме поста гуверньор до изтичане на мандата. Президентът може да назначи квалифициран ротарианец за временен гуверньор, докато свободният пост не бъде попълнен от Борда.

6.120.3. *Временна неспособност за изпълнение на задълженията на гуверньор*.

Ако няма вице-гуверньор, Президентът може да назначи квалифициран ротарианец, който като заместник да упражнява функциите на гуверньора, когато гуверньорът временно е възпрепятстван да ги изпълнява.

**6.130.** *Компенсиране на офицерите.*

Генералният секретар следва да е единственият офицер, който получава компенсация. Размерът на компенсацията се определя от Борда. Не следва да се правят никакви плащания, включително изрази на почит, хонорари или подобни плащания на който и да е друг офицер или номинирания президент, освен възстановяване на уместни, документирани разходи, както са позволени, съгласно практиката за възстановяване на разходи, установена от Борда.

**6.140.** *Задължения на офицерите*.

6.140.1. *Президент*.

Президентът е най-висшият офицер на РИ. Като такъв, той:

1. е позитивен и мотивиращ лидер за ротарианците по целия свят,
2. е председател на борда и председателства всички заседания на Борда,
3. е главният представител, който има правото да говори от името на РИ,
4. председателства на всички конгреси и другите международни срещи на РИ,
5. съветва генералния секретар, и
6. изпълнява всички други задължения и отговорности, както са възложени от Борда.

6.140.2. *Елект-президент*.

Новоизбраният президент има само такива задължения и права, които произтичат от настоящия правилник или са свързани с членството му в Борда, но също така Бордът и президентът имат право да му възлагат и други задължения.

6.140.3. *Генерален секретар*.

Генералният секретар е главният административен ръководител на РИ. Като главен административен офицер, генералният секретар е отговорен за повседневното управление на РИ под ръководството и контрола на Борда. Генералният секретар е подчинен на президента и Борда и отчита пред тях изпълнението на тяхната политика, управлението и администрацията на РИ, включително по отношение на финансовите операции. Генералният секретар също съобщава на ротарианците и клубовете принципните насоки, установени от Борда. Генералният секретар е единствено отговорен за контрола над екипа на секретариата. Генералният секретар представя ежегоден отчет на Борда. След приемане от страна на Борда, този отчет се предава на конгреса. Генералният секретар внася гаранция за вярното изпълнение на тези свои задължения под формата на дадена сума и посочва поръчители, съгласно с изискванията на Борда.

6.140.4. *Касиер*.

Касиерът редовно получава финансова информация от генералния секретар и се съветва с него относно управлението на финансите на РИ. Касиерът представя подходящи отчети на Борда, както и годишен отчет пред конгреса. Касиерът има само такива права и задължения, които произтичат от членството му в Борда, но президентът или Бордът могат да му възлагат и други задължения.

**Член 7. Законодателен съвет.**

**7.010.** Видове законодателни решения.

**7.020.** Кой може да предлага законодателно решение.

**7.030.** Одобрение от страна на дистрикта на законодателните предложения, направени от клуб.

**7.035.** Краен срок за предлагане на актове и резолюции.

**7.037.** Надлежно предложено законодателно решение; неправилно предложено законодателно решение.

**7.040.** Преглед на предложено законодателно решение.

**7.050.** Преглед на предложено законодателно решение от страна на Борда.

**7.060.** Разглеждане на спешни законодателни решения.

**7.010.** *Видове законодателни решения.*

Законодателните предложения до Законодателния съвет се ограничават до проекто-актове и проекто-резолюции. Законодателните решения, които имат за предназначение да изменят уставните документи, се наричат проекто-актове. Законодателните решения, които не са предназначени да изменят уставните документи, се наричат проекто-резолюции.

**7.020.** *Кой може да предлага законодателни решения.*

Законодателни решения може да предлага клуб, конференция на дистрикта, генералният съвет или конференцията на РИВИ, Законодателният съвет и Бордът. Проекто-резолюциите могат да се предлагат само от Борда. Бордът няма право да внася проекто-решения по отношение на Фондацията на Ротари без предварителното съгласие на попечителите.

**7.030.** *Одобрение от страна на дистрикта на законодателните предложения, направени от клуб.*

Законодателните предложения на клубовете трябва да бъдат подкрепени от клубовете в дистрикта на конференцията на дистрикта или на съвета на дистрикта в РИВИ. Когато времето не е достатъчно такова предложение да бъде предадено на конференцията на дистрикта или на съвета на дистрикта на РИВИ, то може да бъде представено на клубовете в дистрикта чрез гласуване по пощата, което се организира от гуверньора. Такова гласуване по пощата се изпълнява при възможно най-стриктно спазване на процедурите в 14.040. Към всички законодателни предложения, предадени на генералния секретар, трябва да има и потвърждение от страна на гуверньорите, че предложенията са разгледани и приети на конференцията на дистрикта или от съвета на дистрикта на РИВИ или чрез гласуване по пощата и по него има взето одобрително решение. Никой дистрикт няма право да предлага или подкрепя повече от общо пет предложения за Законодателен съвет.

**7.035.** *Краен срок за проекто-актове и резолюции*.

Проекто-актовете и резолюциите се предават на генералния секретар в писмен вид най-късно до 31 декември в годината, предхождаща сесията на Законодателния съвет. Бордът може да предложи и да предостави на генералния секретар резолюции, за които прецени, че имат спешен характер, не по-късно от 31 декември в годината на Законодателния съвет. Резолюциите могат също така да се предлагат от Законодателния съвет или Борда на директорите по всяко време преди завършването на сесията на Законодателния съвет, като последният има правото да вземе решение по тях.

**7.037.** *Надлежно направени законодателни предложения; неправилни законодателни предложения.*

7.037.1. *Надлежно направени законодателни предложения.*

Едно проектопостановление е надлежно направено, когато:

1. е предадено на генералния секретар в съответствие със сроковете, посочени в параграф 7.035. от правилника;
2. отговаря на изискванията на параграф 7.020. от правилника по отношение на лицата, които имат правото да внасят законодателни предложения;
3. в случай че се внася от клуб, са спазени изискванията на параграф 7.030. от правилника относно одобрението от страна на дистрикта; и
4. вносителят предоставя заявление с целта и въздействието, което не надвишава 300 думи, като посочва въпроса или проблема, към които е насочено законодателното предложение, и разяснява как предложението се отнася или разрешава подобен проблем или въпрос.

7.037.2. *Неправилно проектопостановление*.

Едно проектопостановление е неправилно, когато:

1. може да бъде тълкувано по два или повече несъвместими начина;
2. не изменят всички засегнати части на уставните документи;

c) приемането му би нарушило основния закон;

1. би променило стандартната конституция на Ротари клубовете по начин, който противоречи на правилника и конституцията на РИ или би променило правилника на РИ по начин, който противоречи на конституцията на РИ; или
2. би било невъзможно за изпълнение или приложение.

**7.037.3.** *Неправилна проекто-резолюция*

Проекто-резолюцията е неправилна, ако е под формата на проекто-резолюция, но не посочва предложената позиция на РИ.

**7.040.** *Преглед на проектопостановление*.

Комисията по конституцията и правилника преглежда всички законодателни предложения, внесени при генералния секретар, за да бъдат предадени на Законодателния съвет, като може:

7.040.1. от името на Борда на директорите да препоръча на вносителите подходящи промени, които да изчистят предложението от неговите недостатъци;

7.040.2. от името на Борда на директорите да препоръча на вносителите подобно по същност компромисно проектопостановление вместо тяхното;

7.040.3. да препоръча на Борда на директорите да предаде на Законодателния съвет, посредством генералния секретар, алтернативно проектопостановление, което най-добре да изразява целта на сходното предложение, когато вносителите не могат да се споразумеят за компромисно предложение;

7.040.4. да препоръча на Борда дали едно предложение е надлежно внесено и дали е неправилно;

7.040.5. да препоръча на Борда на директорите генералният секретар да не внася в Законодателния съвет онези предложения, които комисията е определила, че са неправилни; и

7.040.6. да изпълнява другите си задължения, посочени в алинея 9.140.2.

**7.050.** *Проверка на законодателните предложения от страна на Борда на директорите*.

Бордът на директорите (посредством комисията по въпросите на конституцията и правилника, която действа от негово име) проверява текстовете на законодателните предложения и уведомява вносителите относно откритите недостатъци, като препоръчва, когато е целесъобразно, корективни действия.

7.050.1. *Сходно проектопостановление*.

Когато са внесени по същество сходни законодателни предложения, Бордът на директорите (действащ посредством комисията по въпросите на конституцията и правилника) може да препоръча компромисно проектопостановление на вносителите. Когато вносителите не са съгласни с това компромисно проектопостановление, Бордът на директорите, по препоръка на комисията по въпросите на конституцията и правилника, може да даде указания на генералния секретар да предаде на Законодателния съвет алтернативно проектопостановление, което най-добре да отразява целта на сходните предложения. Компромисните и алтернативни законодателни предложения се отбелязват като такива и за тях не важат установените крайни срокове.

7.050.2. *Законодателни предложения, непредадени на Законодателния съвет*.

Когато Бордът на директорите, по препоръка на комисията по въпросите на конституцията и правилника, и в съгласие с параграф 7.040.4., реши, че дадено проектопостановление не е надлежно внесено, Бордът на директорите следва да даде указания въпросното предложение да не бъде предавано на Законодателния съвет, а където реши, че проектопостановлението е неправилно, Бордът на директорите може да даде указания въпросното предложение да не бъде предавано на Законодателния съвет. В случай на подобно решение от страна на Борда, вносителят следва да бъде уведомен от генералния секретар. Във всеки случай вносителите задължително трябва да получат съгласието на две-трети от членовете на Законодателния съвет, за да може Законодателният съвет да разгледа тяхното предложение.

7.050.3. *Предаване на законодателни предложения и проекто-изменения на Законодателния съвет*.

Всички проекто-изменения трябва да се подават от вносителите до генералния секретар не по-късно от 31 март в годината, предхождаща Законодателния съвет, освен ако срокът не бъде удължен от Борда (комисията по конституцията и правилника може да действа от негово име). Съгласно предвиденото в параграф 7.050.2., генералният секретар предава на Законодателния съвет всички надлежно внесени законодателни предложения, включително всички проекто-изменения на такива законодателни решения, които са предадени в срок.

7.050.4. *Публикуване на законодателните предложения*.

В срок до 30 септември в годината, през която се провежда сесията на Законодателния съвет, генералният секретар следва да изпрати по пощата по едно копие от всички надлежно внесени законодателни предложения до всеки гуверньор, по едно копие до всички членове на Законодателния съвет и паст директори, както по едно копие и до всички секретари на клубовете, които са дали заявка за това. Проектопостановлението също така се предоставя за ползване на уеб страницата на Ротари в световната електронна мрежа.

7.050.5. *Разглеждане на законодателните предложения от страна на Законодателния съвет*.

Законодателният съвет разглежда и взема решение по всички надлежно внесени законодателни предложения и всички предлагани изменения в тях.

**7.060.** *Разглеждане на спешни законодателни решения*.

Бордът на директорите има право с две-трети от гласовете на всички свои членове да обяви извънредно положение и да упълномощи спешното разглеждане на законодателни решения, както следва:

7.060.1. *Спешно разгледано проектопостановление от Законодателния съвет*.

На своя извънредна сесия Законодателният съвет може да разгледа проекто-постановление без да са спазени сроковете за подаване на такива предложения съгласно съответните уставни документи, ако процедурите, описани в тези документи, са изпълнени, доколкото времето го позволява.

7.060.2. *Приемане на законодателно решение*.

За приемането на законодателно решение при извънредни обстоятелства съгласно настоящия правилник е необходим положителен вот на две-трети от присъстващите и имащи право на глас членове на Законодателния съвет.

**Член 8 Съвет по резолюциите**

**8.010.** Заседания на Съвета по резолюциите.

**8.020.** Резолюции.

**8.030.** Кой може да предложи резолюции.

**8.040.** Подкрепа на клубни резолюции от страна на дистрикта.

**8.050.** Краен срок за подаване на проекто-резолюции.

**8.060.** Надлежно предложени резолюции; неправилно предложени резолюции.

**8.070.** Преглед на проекто-резолюциите.

**8.080.** Преглед на проекто-резолюциите от страна на Борда.

**8.010.** *Заседания на Съвета по резолюциите.*

Всяка година се провежда Съвет по резолюциите. Съветът по резолюциите се свиква чрез електронни съобщения.

**8.020.** *Резолюции.*

Предложенията, които са израз на мнението на съвета по резолюциите, се наричат резолюции.

**8.030.** *Кой може да предложи резолюции.*

Резолюциите могат да се предлагат от клуб, конференция на дистрикт, генералния съвет или конференцията на РИВИ и от Борда.

**8.040.** *Подкрепа на клубни резолюции от страна на дистрикта*.

Проекто-резолюциите от клуб трябва да бъдат подкрепени от клубовете в дистрикта на конференцията на дистрикта, дистриктаната законодателна среща или съвета на дистрикта на РИВИ. Проекто-резолюцията, предоставена на генералния секретар, следва да се придружава от удостоверение от гуверньора, което гласи, че тя е обсъдена на конференцията на дистрикта, на законодателна среща на дистрикта, съвет на дистрикта на РИВИ или гласуане по пощата и е одобрена.

**8.050.** *Краен срок за подаване на проекто-резолюции*.

Проекто-резолюциите се предоставят на генералния секретар в писмена форма не по-късно от 30 юни в годината преди годината, в която ще се разглеждат от Съвета по резолюциите. Резолюциите могат да бъдат предложени от Борда, а Съветът по резолюциите да предприеме действия по всяко време преди оттеглянето на съвета.

**8.060.** *Надлежно предложени резолюции; неправилно предложени резолюции.*

8.060.1. *Надлежно предложени резолюции.*

Проекто-резолюциите са надлежно предложени, ако:

(а) са предоставени на генералния секретар в сроковете, посочени в раздел 8.050. от правилника;

(б) спазват изискванията на раздел 8.030. от правилника относно това кой може да предложи резолюция; и

(в) когато са предложени от клуб, са спазени изискванията на раздел 8.040. от правилника относно одобрението на дистрикта.

8.060.2. *Неправилно предложени резолюции.*

Проекто-резолюцията е неправилно подадена, ако:

(а) би изисквала решение или изказване на мнение, което противоречи с буквата или духа на уставните документи; или

(б) не е в рамките на програмата на РИ.

**8.070.** *Преглед на проекто-резолюциите*.

Комисията по конституцията и правилника преглеждат проекто-резолюциите, подадени до генералния секретар за препращане към Съвета по резолюциите и може да препоръча на Борда дали:

8.070.1. проекто-резолюцията е надлежно предложена; и

8.070.2. генералният секретар да не препраща към Съвета по резолюциите проекто-резолюцията, която комисията е преценила като неправилна.

**8.080.** *Преглед на проекто-резолюциите от страна на Борда.*

Бордът (чрез комисията по конституцията и правилника, действаща от негово име) преглежда текста на проекто-резолюциите и информира вносителите за евентуални недостатъци в проекто-резолюциите.

8.080.1. *Резолюции, които не са препратени към Съвета.*

Когато Бордът, по съвет на комисията за конституцията и правилника, прецени, че проекто-резолюциите не са надлежно предложени или са неправилни, Бордът постановява проекто-резолюциите да не бъдат препращани към Съвета за разглеждане. В случай на подобно решение от страна на Борда, вносителят следва да бъде уведомен от генералния секретар.

8.080.2. *Разглеждане на резолюциите от Съвета*

Съветът по резолюциите разглежда и работи по тези надлежно предложени резолюции.

8.080.3. *Приемане на резоюлции.*

Резолюциите могат да се приемат с одобрителен глас от обиковено мнозинство на гласуващите на Съвета по резолюциите.

**Член 9 Членове на Законодателния съвет и на Съвета по резолюциите**

**9.010.** Членове на Законодателния съвет и на Съвета по резолюциите.

**9.020.** Квалификации на гласуващите членове на Съветите.

**9.030.** Задължения на представителите на дистриктите към Съветите.

**9.040.** Мандати на представителите.

**9.050.** Предназначение и задължения на офицерите.

**9.060.** Избор на представители чрез процедурите на Комисията по номиниране.

**9.070.** Избор на представители на конференциите на дистриктите.

**9.080.** Избор на представители чрез гласуване по пощата.

**9.090.** Уведомление.

**9.100.** Комисия по акредитиране.

**9.110.** Свободни участници.

**9.120.** Кворум за Съветите.

**9.130.** Процедури на Съветите.

**9.140.** Комисия за дейността на Съветите; задължения на Комисията за конституцията и правилника.

**9.150.** Решения на Съветите.

**9.160.** Избор на място.

**9.170.** Извънредна среща на Съвета.

**9.180.** Временни клаузи.

**9.010.** *Членове на Законодателния съвет и на Съвета по резолюциите*.

Законодателният съвет и Съветът по резолюциите се състоят от следните членове с и без право на глас:

9.010.1. *Представители*.

Клубовете от всеки дистрикт избират по един свой представител, съгласно параграфи 9.060., 9.070. и 9.080. Всеки клуб извън дистриктите избира удобен дистрикт, чийто представител ще представлява клуба. Представителят е член с право на глас.

9.010.2. *Председател, заместник-председател и парламентарист*.

Президентът, който встъпва в длъжност в годината, предхождаща тази на провеждане на сесия на Законодателния съвет, определя председател, заместник-председател и парламентарист на Законодателния съвет. Председателят и заместник-председателят са членове без право на глас, освен в случаите, когато председателстващият може да пусне решаващия глас при равен резултат от гласуването.

9.010.3. *Комисия по въпросите на конституцията и правилника*.

Членовете на комисията по въпросите на конституцията и правилника на РИ са членове на Законодателния съвет без право на глас и участват в комисията по работата на Законодателния съвет. Те имат задължения и отговорност съгласно алинеи 9.140.1 и 9.140.2.

9.010.4. *Президент, елект-президент, директори и генерален секретар*.

Президентът, новоизбраният президент и останалите членове на Борда на директорите, както и генералният секретар, участват в сесиите на Съветите без право на глас.

9.010.5. *Паст президенти*

Всички паст президенти на РИ участват в сесиите на Съветите без право на глас.

9.010.6. *Попечители*.

Един попечител на Фондацията на Ротари, избран от останалите попечители, участва в сесиите на Съветите без право на глас.

9.010.7. *Свободни участници*.

В сесиите на Законодателния съвет участват максимум трима свободни участници, които нямат право на глас, определят се от президента, имат задължения и отговорности съгласно параграф 9.110. от настоящия правилник и работят според указанията на председателя на Съвета.

**9.020.** *Квалификация на членовете на Съветите с право на глас*.

9.020.1. *Член на клуб*.

Всеки участник в съвет трябва да бъде член на клуб.

9.020.2. *Паст офицер*.

Всеки представител трябва да е изпълнил цял мандат в качеството си на офицер на РИ към момента на избирането си. При потвърждение обаче от страна на гуверньора и със съгласието на президента на РИ, че в дистрикта няма възможност да бъде определен паст офицер, е възможно да бъде избран ротарианец, който не е изпълнил целия си мандат като гуверньор или може да бъде избран елект-гуверньорът.

9.020.3. *Квалификационни изисквания.*

За да отговаря на квалификационните изисквания за участие в съвет, представителят трябва да бъде информиран за тези изисквания и да представи пред генералния секретар подписано заявление, че въпросният ротарианец разбира квалификационните изисквания, задълженията и отговорностите на представителя; че притежава квалификация, желание и способности да поеме и вярно да изпълни подобни задължения и отговорности; и че ще присъства на заседението на Законодателния съвет през цялото му времетраене и активно ще участва в Съвета по резолюциите.

9.020.4. *Забрани*.

Участниците в сесиите на съвет без право на глас и заетите на пълен работен ден платени служители на РИ или дистрикт/клуб, нямат право да участват като членове с право на глас в сесиите на съвет.

**9.030.** *Задължения на представителите на дистриктите в Съветите*.

Всеки представител е длъжен:

1. да помага на клубовете да подготвят своите предложения към всеки съвет;
2. да обсъжда законодателните предложения и проекто-резолюции по време на конференцията на дистрикта и/или другите срещи на дистрикта;
3. да бъде запознат с нагласите на ротарианците в дистрикта;
4. критично да разгледа всяко проектопостановление и проекто-резолюция, внесени в съветите и ефективно да изложи своите виждания на сесиите на съветите;
5. да бъде обективен законотворец на РИ;
6. да участва в цялата сесия на Законодателния съвет;
7. да участва в Съвета по резолюциите;
8. след приключването на сесията да докладва решенията на съветите пред клубовете в дистрикта; и
9. да бъде на разположение на клубовете в дистрикта, за да им помогне при изготвянето на предложения за бъдещи сесии на съветите.

**9.040.** *Мандати на представителите*.

Мандатът на всеки представител започва на 1 юли в годината след годината, през която е избран. Всеки представител служи три години или докато не бъде избран и одобрен негов наследник.

**9.050.** *Предназначение и задължения на офицерите.*

Офицерите на съветите са председателят, заместник-председателят, парламентаристът и секретарят.

9.050.1. *Председател*.

Председателят е ръководителят, който оглавява сесиите на съветите и изпълнява останалите задължения, предвидени от правилника и съответните процедурни правила, както и тези задължения, които по принцип са свързани с такъв пост.

9.050.2. *Заместник-председател*.

Заместник-председателят служи като председателстващ офицер по решение на председателя или когато обстоятелствата го налагат. Той също така подпомага председателя по преценка на последния.

9.050.3. *Парламентарист*.

Парламентаристът съветва и консултира председателя и Съветите по процедурните парламентарни въпроси.

9.050.4. *Секретар*.

Генералният секретар служи като секретар на Съветите или с одобрението на президента определя друг, който да изпълнява функцията на секретар.

**9.060.** *Определяне на представители чрез комисия по номинациите*.

9.060.1. *Избор.*

Представителят и алтернативният представител е препоръчително да бъдат избрани чрез комисия по номинациите. Номинирането, включително всяко оспорване и последващо гласуване, трябва да се проведе и завърши преди началото на последните две години, предхождащи сесията на Законодателния съвет. Процедурата за използване на комисия по номинациите се основава на процедурата за използване на комисията по номинациите за дистрикт гуверньори, описана в параграф 14.020 до степен, в която не противоречи на настоящия параграф. Кандидатите за представители нямат правото да служат като членове на комисията.

9.060.2. *Липса на съгласие относно метод за избор на членове за комисията по номинациите.*

Всеки дистрикт, който не успее да одобри метод за избор на членове за комисията по номинациите, следва да използа за своята комисия по номинациите всички паст гуверньори, които са членове на клубове във въпросния дистрикт и имат желание и възможност да служат на този пост. Кандидатите за представители нямат правото да служат като членове на комисията.

9.060.3. *Невъзможност за участие на представител и алтернативен представител.*

Когато нито представителят, нито алтернативният представител не може да участва в сесията, гуверньорът може да назначи друг надлежно квалифициран член на клуб от дистрикта, за да бъде представител на Съветите.

**9.070.** *Определяне на представители по време на конференцията на дистрикта*.

9.070.1. *Избор*.

Ако дистриктът реши да не използва процедурата с комисията по номинациите, представителят и алтернативният представител се избират по време на годишната конференция на дистрикта или, в случая с РИВИ, по време на срещата на съвета на дистрикта. Изборът трябва да се проведе две години преди тази, в която ще се състои сесията на Законодателния съвет; в РИВИ представителят и алтернативният представител се избират по време на среща на съвета на дистрикта след 1 октомври две години преди сесията на Законодателния съвет.

9.070.2. *Номинации*.

Всеки клуб в дистрикта има право да номинира квалифициран кандидат от клуба за представител, когато въпросният член е показал, че има желание и възможност да служи. Клубът трябва да потвърди своята номинация в писмен вид. Това потвърждение се подписва от клубния президент и клубния секретар. Номинацията се изпраща на гуверньора, за да бъде представена на избирателите от клубовете по време на конференцията на дистрикта.

9.070.3. *Представители и алтернативни представители*.

Кандидатът, събрал мнозинството гласове, става представител в Законодателния съвет и в Съвета по резолюциите. Ако има само двама кандидата, този, който не получи мнозинството от подадените гласове следва да бъде алтернативен представител, който да служи само в случай, че представителят е възпрепятстван. Когато има повече от двама кандидати, гласуването следва да е на принципа на прехвърлянето на гласове. В такъв случай при гласуването чрез системата за прехвърляне на единичен глас, един кандидат получава мнозинството от подадените гласове, а кандидатът, който е събрал втори по брой гласове, е алтернативният представител. Всеки клуб определя един делегат, който да подаде всичките гласове на клуба. Всички гласове от един клуб с право на повече от един глас се подават за един и същи кандидат. За всички гласове, изискващи или използващи системата за прехвърляне на единичен глас с двама или повече кандидати, всички гласове от един клуб с право на повече от един глас се подават за кандидати по избор в същия ред.

9.0760.4. *Един кандидат за представител*.

Гласуване не се изисква, когато в дистрикта има само един номиниран кандидат. В такъв случай гуверньорът обявява въпросния кандидат за представител в Съветите. Гуверньорът също така назначава квалифицаран ротарианец, който е член на клуб в дистрикта, като алтернативен представител.

9.070.5. *Предложения от клубовете за представител.*

В случай че клубът, номиниращ кандидата, не е клубът на кандидата, за да бъде приета номинацията, клубът на кандидата изрично трябва да изрази съгласие в писмена форма, като документът трябва да е подписан от президента и секретаря на клуба.

**9.080.** *Избор на представители чрез гласуване по пощата*.

9.080.1. *Разрешение на Борда на директорите за гласуване по пощата*.

При определени обстоятелства Бордът на директорите може да разреши на даден дистрикт да избере своя представител и алтернативен представител за сесиите на Съветите чрез гласуване по пощата. В такъв случай гуверньорът трябва да подготви и разпрати до секретарите на всички клубове в дистрикта официален призив за номиниране на представител. Всички номинации задължително трябва да бъдат подадени в писмен вид, да са подписани от президента и секретаря на клуба. Гуверньорът трябва да ги получи най-късно на датата, която е определил. Той има грижата да бъде изготвена и разпратена бюлетина до всички клубове с изредени в азбучен ред имената на квалифицираните кандидати, номинирани по този ред и провежда гласуване по пощата. Кандидатите, чиито писмени молби за оттегляне от участие са получени в срока, посочен от гуверньора, се изключват от бюлетината. Всеки клуб има право на поне един глас. Всеки клуб, в който членовете са над 25 на брой, има право на един допълнителен глас на всеки следващи 25 свои члена или на преобладаващия брой от тях. Броят на членовете, който се зачита за целта, е този към датата на последното плащане на членски внос преди гласуването. Никой клуб обаче, чието членство в РИ временно е спряно от Борда, няма правото да участва в гласуването. Гуверньорът може да назначи комисия, която да осъществи така описаната процедура за гласуване по пощата.

9.080.2. *Избор чрез гласуване по пощата*.

С мнозинство от гласовете присъстващите и имащи право на глас избиратели на конференцията на дистрикта имат правото да решат дали представителят и алтернативният представител в Съветите да бъдат избирани чрез гласуване по пощата. Гласуването по пощата се провежда през месеца, следващ веднага след същата годишна конференция на дистрикта. То се извършва съгласно условията, посочени в алинея 9.080.1.

9.080.3. *Предложения от клубовете за представител.*

В случай че клубът, номиниращ кандидата, не е клубът на кандидата, за да бъде приета номинацията, клубът на кандидата изрично трябва да изрази съгласие в писмена форма, като документът трябва да е подписан от президента и секретаря на клуба.

**9.090.** *Известие.*

9.090.1. *Обявяване на името на представителя пред генералния секретар*.

Гуверньорът съобщава на генералния секретар имената на представителя и алтернативния представител в Съветите веднага след приключването на избора.

9.090.2. *Оповестяване на имената на представителите за сесията на Съветите*.

Поне 30 дни преди сесията на Законодателния съвет генералният секретар съобщава на всеки представител имената на останалите представители, докладвани му от гуверньорите, както и датата и мястото на сесията.

9.090.3. *Оповестяване на имената на председателя, заместник-председателя и парламентариста*.

Генералният секретар оповестява пред всички клубове имената на председателя, заместник-председателя и парламентариста.

**9.100.** *Комисия по акредитациите*.

Президентът назначава комисия по акредитациите, която се събира преди началото на Законодателния съвет. Комисията преглежда и удостоверява акредитациите. Всяко решение на комисията може да бъде преразгледано от Законодателния съвет.

**9.110.** *Свободни участници*.

Непосредствено след оповестяването на законодателните предложения, председателят на Законодателния съвет ги разпределя между свободните участници. Всеки свободен участник се запознава с разпределените му законодателни предложения и се подготвя да помага при тяхното разглеждане по време на сесията с аргументи за и против, които евентуално не са адекватно отразени в дебата.

**9.120.** *Кворум на Съветите*.

Кворумът се състои от половината членове на всеки съвет с право на глас. Всеки член с право на глас има правото да подаде един глас по всеки въпрос, подложен на гласуване. В Съветите не се разрешава гласуване от името на друг представител.

**9.130.** *Процедури на Съветите*.

9.130.1. *Процедурни правила*.

В съответствие с параграф 9.140., всеки Законодателен съвет приема процедурните правила, за които прецени, че са му необходими, за да работи. Тези правила не трябва да противоречат на правилника и като влизат в сила, докато не бъдат променени от следващ Законодателен съвет. Всеки Съвет по резолюциите се провежда според процедурните правила, приети от комисията за дейностите на съветите.

9.130.2. *Обжалване*.

Всяко решение на председателя може да бъде обжалвано пред Законодателния съвет. Необходимо е мнозинство от гласовете, за да се отхвърли решението на председателя.

**9.140.** *Комисия по работата на Законодателния съвет. Задължения на комисията по въпросите на конституцията и правилника*.

Съществува комисия по работата на Законодателния съвет, която се състои от председателя, заместник-председателя и членовете на комисията по въпросите на конституцията и правилника. Председателят на Законодателния съвет е председател и на комисията по работата на съветите.

9.140.1. *Задължения на комисията по работата на съветите*.

Комисията по работата на съветите препоръчва процедурни правила за сесията, както и ред, в който да бъдат разгледани законодателните предложения, както и процедурните правила и реда за разглеждане на предложенията за Съвета по резолюциите. Тя също така изготвя или проверява от името на Законодателния съвет проекти за изменение, които поправят неправилни предложения и които комисията или Законодателният съвет са набелязали. Освен това комисията отразява всички произтичащи промени в правилника и стандартната конституция на клубовете, за да изпълни цялостно решенията на съвета и изготвя доклад до Законодателния съвет, в който оповестява тези произтичащи промени.

9.140.2. *Други задължения на членовете на комисията по въпросите на конституцията и правилника*.

Комисията по въпросите на конституцията и правилника преглежда и одобрява предназначението на всички законодателни решения и подготвя изявления преди тяхното оповестяване. Непосредствено след оповестяването на проекто-постановлението, председателят на Законодателния съвет разпределя между членовете на комисията по въпросите на конституцията и правилника законодателните предложения. Всеки член на тази комисия се запознава с разпределените му такива предложения и се подготвя да информира Законодателния съвет относно тяхното предназначение, предистория и ефект, който биха имали, както и за евентуалните недостатъци в тях.

**9.150.** *Решения на Съветите*.

9.150.1. *Отчет на председателя*.

Председателят предава на генералния секретар подробен отчет за решенията на Законодателния съвет и Съвета по резолюциите в рамките на десет дни от края на съвета.

9.150.2. *Отчет на генералния секретар*.

Генералният секретар предава на секретарите на всички клубове отчет за решенията, взети по време на сесията на Законодателния съвет или Съвета по резолюциите, в срок до два месеца след приключването на всеки съвет. Отчетът се придружава от формуляр, който всеки клуб трябва да използва, ако иска да заяви своите възражения срещу прието решение от Законодателния съвет.

9.150.3. *Възражение срещу решенията на съвет*.

Формулярите, на които клубовете са заявили своите възражения срещу решение на Законодателния съвет, трябва да бъдат заверени от клубните президенти и да бъдат получени от генералния секретар не по-късно от датата, посочена в неговия отчет, която трябва да бъде поне два месеца след изпращането на въпросния отчет. Генералният секретар преглежда и оформя във вид на таблица всички надлежно получени формуляри с възражения на клубовете срещу решенията на Законодателния съвет.

9.150.4. *Временно спиране на действието на решение на съвет*.

Действието на подобно решение на съвет се замразява, когато клубове, съставляващи поне 5 процента от гласовете, на които имат право, регистрират своето възражение, изпращайки формуляр.

9.150.5. *Клубовете гласуват по пощата*.

Ако действието на едно или повече законодателни решения бъде спряно заради подадено възражение от клубове, генералният секретар подготвя и разпраща бюлетина до секретарите на всеки клуб в срок от един месец след спирането на действието. Бюлетината поставя въпроса дали решението на Законодателния съвет, чието действие е спряно, да бъде подкрепено. Всеки клуб има право да подаде поне един глас. Клуб с над 25 души членска маса има право на допълнителен глас за всеки допълнителни 25 члена или по-голямата част от тази бройка. Броят на членовете се определя към датата на последното плащане на членски внос от клуба за полугодието преди закриването на Съвета. Ако обаче Бордът на директорите временно е спрял членството на някой клуб в РИ, такъв клуб няма право да участва в гласуването. Бюлетините на клубовете задължително трябва да бъдат заверени с подписите на техните президенти и да бъдат получени от генералния секретар не по-късно от датата, посочена на бюлетините. Тази дата трябва да бъде поне два месеца след разпращането на бюлетините по пощата.

9.150.6. *Среща на комисията по гласуването*.

Президентът назначава комисия по гласуването, която се среща във време и на място, определени от президента, за да разгледа и преброи бюлетините. До две седмици след получаването на бюлетините от клубовете относно законодателното решение със спряно действие комисията ги преброява. След края на своята работа в рамките на пет дни тя предава на генералния секретар отчет за резултата.

9.150.7. *Резултати от гласуването*.

Ако мнозинството от гласовете, които клубовете имат право да подадат, отхвърлят решението на Законодателния съвет, въпросното решение се отменя считано от датата на спиране на неговото действие. В противен случай действието му се възобновява сякаш не е било спирано.

9.150.8. *Влизане в сила на решение на съвет*.

Законодателните решения влизат в сила считано от 1 юли непосредствено след разпускането на сесията на съвета, освен ако действието им не бъде спряно по инициатива на клубовете, съгласно условията на алинея 9.150.4.

**9.160.** *Избор на място*.

В съответствие с член 10, параграф 2 от конституцията на РИ, когато избира място за провеждане на сесията на Законодателния съвет, Бордът на директорите прави всичко възможно никой ротарианец да не бъде възпрепятстван от участие само заради това, че е гражданин на дадена страна.

**9.170.** *Извънредни сесии на Законодателния съвет*.

9.170.1. *Известие.*

Бордът на директорите има право да свика извънредна сесия на Законодателния съвет съгласно с член 10, параграф 5 от конституцията на РИ. Известието за извънредната сесия и за законодателните предложения, които ще се разглеждат на нея, се изпраща до гуверньорите по пощата най-късно 60 дни преди нейното начало. Гуверньорите незабавно уведомяват клубовете в своите дистрикти и при първа възможност известяват генералния секретар за това кои ротарианци ще представляват дистрикта на сесията.

9.170.2. *Приемане на актове*.

На извънредните сесии на Законодателния съвет са необходими две-трети от гласовете на присъстващите представители с право на глас, за да бъде прието законодателно решение.

9.170.3. *Процедури*.

Процедурите, прилагани по време на редовните сесии на Законодателния съвет, важат и за извънредните сесии с две изключения:

9.170.3.1. *Отчитане на решенията*.

Отчетът за решенията съгласно алинея 9.150.2. се разпространява до клубовете в срок от 15 дни след разпускането на извънредната сесия.

9.170.3.2. *Оспорване на решение*.

Клубовете имат два месеца от датата на разпращане на отчета, за да оспорят решение, взето на извънредната сесия на Законодателния съвет.

9.170.4. *Влизане в сила на решенията*.

Решенията, взети по време на извънредната сесия на Законодателния съвет, влизат в сила два месеца, след като генералният секретар разпрати отчета за сесията, стига клубовете да не са подали необходимия брой оспорващи гласове. Ако клубовете са заявили своето възражение, решението се подлага на гласуване по пощата, като се следва възможно най-стриктно процедурата от параграф 9.150.

**9.180.** *Преходни разпоредби*

Преходните разпоредби губят валидност, когато не са вече приложими.

**Член 10 Конгрес**

**10.010.** Време и място на провеждане.

**10.020.** Покана за участие.

**10.030.** Офицери на конгреса.

**10.040.** Делегати на конгреса.

**10.050**. Акредитиране на делегатите.

**10.060.** Свободни делегати.

**10.070**. Регистрационна такса.

**10.080.** Кворум на конгреса.

**10.090.** Комисия по акредитациите.

**10.100.** Избиратели.

**10.110.** Комисия по гласуването.

**10.120.** Избор на офицери.

**10.130.** Програма на конгреса.

**10.140.** Настаняване на делегатите.

**10.150.** Специални срещи.

**10.010.** *Време и място на провеждане*.

Бордът може да определи възможна дата и/или място за провеждане на годишния конгрес на РИ до десет години преди годината, в която той трябва да се състои, както и да направи съответните приготовления за неговото провеждане. При определянето на място за провеждане Бордът прави всичко възможно никой ротарианец да не бъде възпрепятстван от участие само заради това, че е гражданин на някоя страна.

**10.020.** *Покана за участие*.

Президентът издава, а генералният секретар разпраща по пощата, официална покана до всеки клуб за участие в годишния конгрес поне шест месеца преди неговото провеждане. Поканата за участие в специалните конгреси се изпраща по пощата поне 60 дни преди провеждането.

**10.030.** *Офицери на конгреса*.

Офицерите на конгреса са президентът, новоизбраният президент, вице-президентът, касиерът, генералният секретар, председателят на комисията по въпросите на конгреса и церемониалмайсторът. Президентът назначава церемониалмайстора.

**10.040.** *Делегати на конгреса*.

10.040.1. *Делегати*.

Всички делегати и алтернативни делегати, с изключение на заместниците, трябва да бъдат членове на клубовете, които представляват.

10.040.2. *Алтернативни делегати*.

Когато избира своите делегати, клубът може да избере и по един алтернативен делегат на всеки делегат. Когато алтернативният делегат бъде поканен да се включи в конгреса, но няма тази възможност, може да се избере втори алтернативен делегат. Вторият алтернативен делегат може да замести делегат от клуба, чийто първи алтернативен делегат отсъства. Алтернативният делегат на конгреса може да гласува по всички въпроси, по които първоначалният делегат би имал правото да гласува, ако участваше лично.

10.040.3. *Процедура за подмяна на делегати*.

Подмяната на делегат с алтернативен делегат се обявява пред комисията по акредитациите. Когато се прави подобна подмяна, алтернативният делегат действа като делегат до края на конгреса. Комисията по акредитациите може да разреши на делегация от клуба-домакин да изпрати алтернативен делегат на мястото на делегата за едно или повече заседания. Подобна подмяна се разрешава, когато делегатът е ангажиран с административна работа по време на конгреса, а в същото време иска да има възможност да участва и в пленарните заседания. Такава подмяна задължително трябва да бъде надлежно обявена и призната от комисията по акредитациите преди да бъде осъществена.

10.040.4. *Заместници*.

Клуб, който не е представен от свой делегат или алтернативен делегат на конгреса, може да си избере заместник, който да гласува вместо него съгласно член 9, параграф 3(а) от конституцията на РИ. Заместникът може да бъде член на всеки друг клуб в рамките на дистрикта. Клубовете, които не спадат към никой дистрикт, могат да изберат за свой заместник член на който и да било друг клуб.

**10.050.** *Акредитиране на делегатите*.

Правомощието на всички делегати, алтернативни делегати и заместници се удостоверява чрез сертификат, подписан от президентите и секретарите на клубовете, които те представляват. Всички сертификати задължително се предават на комисията по акредитациите по време на конгреса, за да имат право делегатите, алтернативните делегати и заместниците да гласуват.

**10.060.** *Свободни делегати*.

Всеки офицер на РИ и паст президент на РИ, който продължава да бъде член на клуб, е свободен делегат и има право да даде един глас по всеки въпрос, разглеждан от конгреса.

**10.070.** *Регистрационна такса*.

Всеки участник в конгрес, навършил 16 годишна възраст, се регистрира и заплаща регистрационна такса за своето участие. Регистрационната такса се фиксира от Борда. Никой делегат или заместник няма право да гласува на конгреса, ако не си е платил регистрационната такса.

**10.080.** *Кворум на конгреса*.

10.080.1. *Кворум*.

Делегатите и заместниците, представляващи една-десета от клубовете, съставляват кворума на конгреса.

10.080.2. *Липса на кворум*.

Когато по време на пленарно заседание се докаже, че няма кворум, за време, определено от председателстващия офицер, не се подлагат на гласуване никакви въпроси. Въпросното време не може да надхвърля половин ден. При изтичането му конгресът може да продължи да взема решения по поставените въпроси, независимо дали има кворум или не.

**10.090.** *Комисия по акредитациите*.

Президентът назначава комисия по акредитациите преди края на конгреса. Комисията се състои от най-малко пет члена.

**10.100.** *Избиратели*.

Надлежно акредитираните делегати, техните заместници и свободните делегати съставляват гласуващото тяло на конгреса и се наричат избиратели.

**10.110.** *Комисия по гласуването*.

10.110.1. *Назначаване и задължения*.

Президентът назначава комисия по гласуването измежду избирателите на всеки конгрес. Тази комисия отговаря за всички гласувания по време на конгреса, включително за раздаването и преброяването на бюлетините. Комисията се състои от поне петима избиратели, посочени от президента. Генералният секретар отговаря за отпечатването на бюлетините.

10.110.2. *Известие за избора на офицери*.

Президентът уведомява избирателите относно времето и мястото за номиниране и гласуване на офицерите. Известието се прави по време на първата сесия на конгреса.

10.110.3. *Отчет на комисията*.

Комисията по гласуването незабавно отчита пред конгреса резултата от гласуването. Отчетът й трябва да бъде подписан от мнозинството от нейните членове. Председателят на комисията запазва всички бюлетини. Той ги унищожава, след като отчетът бъде приет, освен ако конгресът не му нареди друго.

**10.120.** *Избор на офицери*.

10.120.1. *Право на избирателите да гласуват*.

Всеки от избирателите има правото да подаде по един вот за всеки офицер, който се избира.

10.120.2. *Гласуване*.

Изборът на всички офицери става с тайно гласуване. Когато кандидатите са повече от двама, гласуването става чрез системата на единичния прехвърляем вот. Когато за длъжността е номиниран само един кандидат, избирателите могат да наредят на генералния секретар да проведе общо открито гласуване за въпросния кандидат.

10.120.3. *Мнозинство от гласовете*.

Номинираният кандидат за всяка от гореспоменатите длъжности, получил мнозинство от подадените гласове, се обявява за избран. Класираните на второ и следващи места се вземат предвид при необходимост.

10.120.4. *Представяне на номинираните кандидати на конгреса*.

Генералният секретар представя пред конгреса за гласуване имената на кандидатите, които е потвърдил като надлежно номинирани за президент, директори, гуверньори на РИ и президент, вице-президент и почетен касиер на РИВИ.

**10.130.** *Програма на конгреса*.

Програмата, докладвана от комисията по въпросите на конгреса, одобрена от Борда на директорите, става дневен ред на всички сесии. В нея могат да се внасят промени по време на конгреса с две-трети от гласовете на членовете на Борда.

**10.140.** *Настаняване на делегатите*.

На пленарните заседания, на които е необходимо гласуване, се запазва точно определен брой места, равен на броя на делегатите, допуснати от комисията по акредитациите.

**109.150.** *Специални събрания*.

По време на всеки конгрес могат да се провеждат специални събрания на ротарианците от една страна или от група страни, в които има сформирани клубове. Бордът на директорите или конгресът могат да определят понякога коя страна или страни да проведат такива специални събрания и дава съответните указания на комисията по въпросите на конгреса. На тези събрания могат да бъдат разгледани въпросите, които се отнасят конкретно до страната или до групата страни. Президентът определя ръководителя на събранието и обявява правилата за неговото провеждане. Президентът определя свикващ офицер и оповестява правилата за провеждането на въпросните събрания и те трябва да са възможно най-близки до правилата, които важат и за процедурите на конгреса. При откриването си подобно събрание избира своя председател и своя секретар.

**Член 10 Номиниране и избор на офицери – общи условия**

**11.010.** Най-квалифицираният ротарианец.

**11.020.** Номиниране на офицери.

**11.030.** Квалификация.

**11.040.** Индивиди без право на номиниране.

**11.050.** Избор на офицери.

**11.060.** Водене на кампания, агитиране и отправяне на призиви за подкрепа.

**11.070.** Процедури за преразглеждане на избори.

**11.010.** *Най-квалифицираният ротарианец*.

Най-квалифицираните ротарианци трябва да се избират да служат на изборните ръководни постове в РИ.

**11.020.** *Номиниране на офицери*.

Президентът, директорите и гуверньорите на РИ могат да бъдат номинирани едновременно и от комисия по номинациите и от някой клуб.

**11.030.** *Квалификация*.

Всички кандидати или номинирани за ръководна длъжност към РИ трябва да бъдат членове на клубове, които отговарят на всички изисквания за членство в Ротари.

**11.040.** *Индивиди, нямащи право на номиниране*.

11.040.1. *Комисия по номинациите*.

Никой член, алтернативен член или кандидат за член на комисията по номинациите, независимо дали е избран или не, както и никой кандидат, който е избран, а после се е оттеглил от въпросната комисия, нито пък брачен партньор, дете или родител на подобно лице не може да бъде номиниран за съответния пост през годината, в която комисията работи.

11.040.2. *Платени служители на РИ*.

Наетите на пълен работен ден платени служители на никой клуб, дистрикт или РИ нямат право да заемат изборен пост в РИ, освен поста на генерален секретар.

**11.050.** *Избор на офицери*.

Офицерите на РИ се избират по време на годишния конгрес съгласно параграфи 6.010. и 10.120.

**11.060.** *Водене на кампания, агитиране и отправяне на призиви за подкрепа*

За да бъдат избрани най-квалифицираните ротарианци на изборните ръководни постове на РИ, всякакви усилия да се повлияе върху изборния процес за даден изборен пост в положителен или отрицателен аспект чрез провеждане на кампания, агитиране, отправяне на призиви или по друг начин, са забранени. Ротарианците нямат право да водят кампания, да агитират или отправят призиви да бъдат подкрепени като кандидати за изборен пост към РИ, нито имат правото да разрешават извършването на подобни действия от тяхно или от чуждо име. Никакви брошури, литература, писма или други материали, включително електронни медии и комуникации, не могат да бъдат разпространявани от ротарианци или от името на ротарианци до каквито и да било клубове или членове на клубове, освен с изричното разрешение на Борда на директорите. Когато кандидатите разберат, че от тяхно име са предприети някакви забранени действия, те са длъжни незабавно да изразят своето неодобрение пред всички ангажирани и да ги инструктират да прекратят тези действия.

**11.070.** *Процедури за преразглеждане на избори.*

10.070.1. *Жалби*.

Никаква жалба относно изборен процес за изборна длъжност в РИ или в резултат на избор от РИ не подлежи на разглеждане, ако не е подадена в писмен вид от някой клуб. Такава жалба задължително трябва да бъде подкрепена от поне още пет клуба или от действащ ръководител на РИ. Всички жалби с подкрепящи документи се изпращат на генералния секретар в срок от 21 дни след обявяването на резултатите от гласуването. Представител на дистрикта, зоната или регионалното събрание може също да подаде жалба, ако има достатъчно доказателства, че е извършено нарушение. Такъв представител изпраща доказателството на генералния секретар. Генералният секретар обработва жалбата съгласно публикуваните процедури на Борда на директорите.

11.070.2. *Разглеждане от Борда на директорите*.

Бордът на директорите надлежно разглежда подобни жалби. Бордът отхвърля жалбата, дисквалифицира кандидата за свободния изборен пост, за бъдещ изборен пост към РИ или за двете и предприема всички други действия, които счете за честно и справедливо. Необходими са две-трети от гласовете, за да бъде дисквалифициран кандидат, като дисквалифицирането важи за онези постове на РИ и за периоди, които Бордът определи. Бордът може да вземе решение, което прецени за честно и справедливо срещу всеки ротарианец, който нарушава алинея 11.060. Решението на Борда следва да се предаде своевременно до всички засегнати страни.

11.070.3. *Повторни жалби от избори в дистрикт*

Независимо от коя да е друга клауза в този правилник или в стандартната конституция на клуба:

(а) Ако изборът на даден дистрикт за гуверньор номини е довел до една или повече жалби съгласно 11.070.1. в предходния пет-годишен период и Бордът е получил две или повече жалби, свързани с избори, за последния пет-годишен период, Бордът може да предприеме някое или всички от следните действия, когато има основателна причина да вярва, че правилникът на РИ или изборните процедури са нарушени:

1. да дисквалифицира номинирания и някой или всички кандидати и да избере паст гуверньор от клуб в дистрикта да служи като гуверньор;

2. да отстрани от длъжност всяко лице, което неправомерно оказва влияние или вмешателство в изборния процес; и

3. да обяви, че настоящият или паст офицер на РИ, който неправомерно е оказал влияние или вмешателство в изборен процес, повече няма да се обсъжда като настоящ или паст офицер на РИ;

(б) Ако изборът в даден дистрикт е довел до три или повече жалби от избора в предходния пет-годишен период съгласно 11.070.1 и Бордът е получил три или повече жалби от изборен процес през последния пет-годишен период, Бордът може да разсформира дистрикта и да разпредели клубовете в съседните дистрикти. Клаузите от параграф 16.010.1. ще се прилагат към този параграф.

11.070.4. *Декларация на кандидата по условието за неводене на кампания*.

Всяка приета форма за предлагане на кандидатура за изборен пост трябва да съдържа подписана декларация от кандидатите, че са прочели, разбират, приемат и ще спазват условията на правилника.

11.070.5. *Изпълнение на процедурата за преразглеждане на избор*.

Ротарианците и клубовете са длъжни да спазват процедурата за преразглеждане на избор, определена от правилника, като единствен метод за оспорване на правото на кандидатстване за изборен пост или на резултата от избор в РИ. Ако някой кандидат или клуб, действащ от името на такъв кандидат, не спази изцяло процедурата за преразглеждане на избор, преди да потърси намесата на неротарианска агенция или друга система за разрешаване на спорове, този кандидат се дисквалифицира от въпросния избор и от правото да оспорва изборна длъност на РИ за в бъдеще за перидод, определен от Борда. В случай че клуб или ротарианец не спази и не завърши процедурата за преразглеждане на избор преди да търси намесата на не-ротарианска агенция или система за разрешаване на спорове, Бордът може да предприеме съответните действия съгласно параграф 3.030.4.

**Член 12 Номиниране и избор на президент**

**12.010.** Номинации за президент.

**12.020.** Комисия по номинациите за президент.

**12.030.** Избор на членове на комисията по номинациите за президент.

**12.040.** Процедура за работа на комисията.

**12.050.** Номиниране от комисията.

**12.060.** Отчет на комисията.

**12.070.** Допълнителна номинация от клубовете.

**12.080.** Извънредни обстоятелства, непредвидени в параграф 12.070.

**12.090.** Представяне на номинациите пред конгреса.

**12.100.** Гласуване по пощата.

**12.010.** *Номинации за президент*.

Никой паст президент или настоящ член на Борда на директорите няма право да бъде номиниран за президент.

**12.020.** *Комисия по номинациите на президент*.

12.020.1. *Кого включва*.

Комисията по номинациите за президент се състои от 17 члена от 34-те зони, определени за номинирането на директори на РИ. Тези членове се избират, както следва:

(а) когато годината е четно число, всяка зона с нечетно число избира член за комисията;

(б) когато годината е нечетно число, всяка зона с четно число избира член за комисията.

12.020.2. *Член на РИВИ*.

Членът от някоя от зоните на РИВИ се избира от клубовете във въпросната зона или по време на годишната конференция на РИВИ, или чрез гласуване по пощата във формат и време, определени от генералния съвет на РИВИ. Името на този член се потвърждава пред генералния секретар от секретаря на РИВИ.

12.020.3. *Член на клуб в зона*.

Всеки член трябва да бъде член на клуб в зоната, от която е избран.

12.020.4. *Нямащи право на участие в номинирането*.

Нито президентът, нито новоизбраният президент, нито кой да е паст президент нямат правото да бъдат членове на комисията по номинациите.

12.020.5. *Квалификации*.

Всеки член на комисията по номинациите трябва да е паст директор на РИ. Всеки кандидат за член на комисията трябва да е паст директор към момента на избора, освен ако е невъзможно да се намери паст директор, който да е на разположение, за да бъде избран или назначен за член на комисията от съответната зона. В такъв случай някой паст гуверньор може да бъде избран или назначен, стига да е прослужил поне една година като член на комисия, съгласно член 17 или като попечител на Фондацията на Ротари.

**12.030.** *Избор на членове на комисията по номинациите за президент*.

12.030.1. *Уведомяване на кандидатите, подлежащи на номиниране*.

Генералният секретар изпраща по пощата писмо до всички паст директори, които имат правото да служат като членове на комисията по номинациите през следващата година. Писмото трябва да бъде изпратено между 1 и 15 март. В него се отправя питане дали паст директорът има желание да бъде разгледан като кандидат за член на комисията и той се подканя да уведоми генералния секретар преди 15 април, ако иска името му да бъде включено в списъка на желаещите и имащи възможност да изпълнят тази задача. Всеки паст гуверньор, неотговорил до 15 април, се счита, че се е отказал.

12.030.2. *Един паст директор с право да бъде избран от една зона*.

Когато в някоя зона има само един паст директор, който подлежи на избор и е заявил, че има желание и възможност да поеме задачата, президентът го обявява за член на комисията от въпросната зона.

12.030.3. *Двама или повече паст директори от зона с право да бъдат избирани*

Когато двама или повече паст директори от една зона имат правото, желанието и възможността да поемат длъжността, членът и алтернативният член на комисията се избират чрез гласуване по пощата. Процедурата за това гласуване е описана по-долу.

12.030.3.1. *Подготовка на бюлетината*.

Генералният секретар изготвя бюлетина, ако е необходимо за гласуване по системата на единичния прехвърляем вот. На бюлетината са записани имената на всички паст директори с право на кандидатстване в азбучен ред.

12.030.3.2. *Характеристики на бюлетината*.

Генералният секретар изпраща по пощата копие от бюлетината до всеки клуб в зоната в срок до 15 май. Бюлетината съдържа снимка и биографична справка за всеки паст директор, включително неговото име, клуб, заемани длъжности към РИ и участия в международни комисии, както и годината (годините), в които това е станало. Към бюлетината се изпращат указания, че тя трябва да бъде върната на генералния секретар в централата на Секретариата до 30 юни.

12.030.4. *Гласуване от страна на клубовете*.

Всеки клуб има право да подаде поне един глас. Всеки клуб, който разполага с повече от 25 члена, има право на един допълнителен глас за всеки следващи 25 члена или за по-голямата част от този допълнителен брой. Смята се броят на членовете към датата на последното плащане на полугодишните такси преди датата на провеждане на гласуването. Никой клуб обаче, чието членство в РИ е временно спряно от Борда, няма право да участва в гласуването.

12.030.5. *Среща на комисията по гласуването*.

Президентът назначава комисия по гласуването, която се събира във време и на място, посочени от президента, за да провери и преброи бюлетините. Тази среща се провежда най-късно до 10 юли. Комисията представя заверения си отчет за резултата от гласуването пред генералния секретар до пет дни след приключването на работата си.

12.030.6. *Обявяване на член и алтернативен член*.

Кандидатът, получил най-много гласове, се обявява за член на комисията. Кандидатът от същата зона с вторите по брой гласове се обявява за алтернативен член на комисията по номинациите. В процеса на гласуване за членове и алтернативни членове, когато е необходимо, се вземат под внимание класиралите се на второ или последващо място кандидати. Алтернативният член се включва в комисията, само когато избраният член няма възможност да поеме функциите си. В случай на равен брой гласове, Бордът избира единия от кандидатите с равен брой гласове за член или алтернативен член на комисията по номинациите.

12.030.7. *Свободен пост*.

В случай че в комисията от някоя зона се освободи място, последният паст директор с възможност и право на участие в комисията от тази зона считано към 1 януари, става член на комисията по номинирането.

12.030.8. *Мандат*.

Мандатът на комисията започва да тече на 1 юли от календарната година, в която членовете са избрани. Комисията работи в продължение на една година. Всеки алтернативен член, повикан да се включи в комисията, служи през оставащия период от нейния мандат.

12.030.9. *Свободен пост извън предвиденото от правилника*.

Бордът назначава член, който да попълни освободения пост в комисията, когато гореописаната процедура не може да бъде приложена в конкретния случай. За предпочитане е назначеният да бъде представител на клуб от същата зона, в която се е освободил постът.

**12.040.** *Процедура за работа на комисията*.

12.040.1. *Оповестяване на имената на членовете на комисията*.

Генералният секретар оповестява имената на членовете на комисията пред Борда и клубовете в рамките на един месец от избирането им.

12.040.2. *Избор на председател*.

Комисията избира един свой член за председател. Изборът става при събирането на комисията.

12.040.3. *Предаване на номинациите на комисията*.

Генералният секретар следва всяка година между 1 май и 15 май да изпраща писмо до всички ротарианци, квалифицирани за длъжността президент. Писмото е със запитване дали въпросните ротарианци желаят да бъдат разгледани в номинация за президент и ги съветва да уведомят генералния секретар най-късно до 30 юни дали желаят имената им да са изброени сред желаещите и способните за поста. Онези ротарианци, които не са отговорили на генералния секретар до 30 юни, няма да се разглеждат от комисията по номинирането. Генералният секретар следва да препрати на комисията по номинациите при свикването й списъка с желаещите да заемат длъжността и до всички ротарианци при поискване от тяхна страна поне една седмица преди срещата на комисията.

**12.050.** *Номиниране от комисията.*

12.050.1. *Най-квалифициран ротарианец.*

Комисията се събира и номинира най-квалифицирания ротарианец, който да изпълни функциите на поста, от списъка на паст директорите, всеки от които е приел да бъде предложен и проявил желание и възможност да изпълни задълженията, свързани с длъжността президент.

12.050.2. *Заседание на комисията*.

Комисията се събира в срок до 15 август във време и на място, определени от Борда. Всички кандидати следва да получат възможност да се явят на интервю пред комисията съгласно процедурите, определени от Борда.

12.050.3. *Кворум и гласуване*.

Дванадесет члена на комисията съставляват нейния кворум. Всички решения в комисията се вземат с мнозинство от гласовете, освен при избирането на номиниран за президент от страна на комисията, когато за кандидата трябва да гласуват поне десет от членовете.

12.050.4. *Оттегляне на номинирания за президент и процедура за нов избор*.

Когато номинираният за президент няма възможност да поеме поста или подаде своята оставка пред президента, неговата номинация отпада и той не може да бъде номиниран или избран за президент през същата година. Президентът известява председателя на комисията и комисията номинира друг квалифициран ротарианец за президент. При тези обстоятелства се спазва следната процедура.

12.050.4.1. *Процедури за комисията*.

На заседанието си комисията упълномощава председателя да действа от нейно име и незабавно да стартира необходимите процедури за справяне с извънредните обстоятелства.

12.050.4.2. *Процедури за гласуване в комисията*.

Тези процедури биха могли да включват гласуване по пощата или друго бързо средство за комуникация, или провеждането на извънредно заседание по решение на президента от името на Борда.

12.050.4.3. *Конкурентни кандидати*.

Когато комисията е принудена да направи друга номинация, в съответствие с предходните разпоредби, на клубовете се дава разумен определен от Борда срок, доколкото е възможно, в който да издигнат конкурентни кандидати. Тези предложения трябва да отговарят във всяко отношение на параграф 12.070., с изключение на посочените в него срокове за подаване.

12.050.4.4. *Извънредни обстоятелства извън предвиденото в правилника*.

Когато възникнат извънредни, непредвидени от комисията обстоятелства, Бордът определя каква процедура тя да спазва.

**12.060.** *Отчет на комисията.*

Отчетът на комисията се адресира до всички клубове и се предава на генералния секретар от председателя в срок от десет дни след края на работата на комисията. Генералният секретар уведомява всички клубове относно съдържанието на отчета при първа финансова възможност, но не по-късно от тридесет (30) дни, след като го получи.

**12.070.** *Допълнителни номинации от клубовете*.

В допълнение към номинацията, направена от комисията, могат да се издигат и конкурентни кандидатури по следния начин.

12.070.1. *Разглеждан кандидат и подкрепа*.

Всеки клуб има право да издигне като конкурентен кандидат кандидатурата на квалифициран ротарианец, който надлежно е уведомил(а) комисията по номинациите, съгласно параграф 12.040.3, за желанието си кандидатурата му(й) да бъде разгледана за номинация за прездент. Името на конкурентния кандидат трябва да бъде предложено в съответствие с решение на клуба, надлежно прието по време на редовна среща. Решението трябва да бъде подкрепено поне от мнозинството клубове в дистрикта, като тяхната подкрепа трябва да бъде заявена или по време на конференция на дистрикта, или чрез гласуване по пощата. Заявлението за тази подкрепа се предава на генералния секретар от дистрикт гуверньора. Към решението се прилага декларация на конкурентния кандидат, че има желание името му да бъде предложено за подкрепа от страна на клубовете. Предните изисквания трябва да бъдат изпълнени преди 1 октомври през съответната година.

12.070.2. *Оповестяване на конкурентните кандидатури пред клубовете*.

Генералният секретар уведомява клубовете относно предлаганите конкурентни кандидатури и предоставя на всеки клуб регистриран формуляр, с който клубът при желание може да изкаже своята подкрепа за някой от конкурентните кандидати. Генералният секретар изпраща това известие и формулярите веднага след 1 октомври.

12.070.3. *Липса на конкурентен кандидат*.

Когато няма издигнат конкурентен кандидат, президентът обявява избрания от комисията по номинациите за номиниран президент.

12.070.4. *Подкрепа за конкурентен кандидат*.

Ако към 15 ноември някой конкурентен кандидат получи подкрепата на 1 процент от клубовете, съставляващи всички членове на РИ считано към последната клубна фактура, и поне половината от подкрепящите формуляри дойдат от клубове извън зоната на кандидата (кандидатите), имената на въпросния кандидат (кандидати) и на ротарианеца, посочен от комисията по номинациите, се подлагат на гласуване съгласно параграф 12.100. Когато конкурентният кандидат не успее да събере предвидената подкрепа до 15 ноември, президентът обявява избраника на комисията за номиниран президент.

12.070.5. *Валидност на подкрепата*.

Комисията по гласуването съгласно алинея 12.100.1. проверява доколко са валидни, преброява и заверява върнатите формуляри за подкрепа и се отчита пред президента. Ако тази комисия по гласуването установи, че има достатъчен брой формуляри, за да се приеме, че конкурентният кандидат е получил подкрепа, но има сериозни основания да счита, че формулярите са подправени, тя е длъжна да уведоми за това президента, който, преди да направи каквото и да било изявление, свиква комисията на РИ по проверка на изборите, за да прецени дали формулярите са валидни. Едва след като това бъде решено, комисията по гласуването представя своя отчет на президента.

**12.080.** *Извънредни обстоятелства, непредвидени в параграф 12.070*.

Когато възникнат извънредни обстоятелства, които не са предвидени в параграф 12.070., Бордът решава каква процедура да бъде следвана.

**12.090.** *Представяне на номинациите пред конгреса*.

12.090.1. *Гласуване на номинирания за президент*.

По време на конгреса генералният секретар поставя на гласуване името на надлежно номинирания от комисията кандидат за президент и този кандидат заема поста от 1 юли през календарната година след така проведения избор, освен ако няма гласуване по пощата.

12.090.2. *Свободен пост на елект-президента*.

Когато постът на елект-президента се освободи, генералният секретар също представя пред конгреса за гласуване името на номинирания кандидат, който трябва да попълни свободното място. Такива кандидати могат да бъдат избраникът на комисията по номинациите или всеки конкурентен кандидат, който надлежно е номиниран от някой клуб. Когато обстоятелствата го изискват, в съответствие с параграф 12.080., номинации на конкурентни кандидати също могат да бъдат издигани от клубни делегати от подиума на конгреса.

**12.100.** *Гласуване по пощата*.

Процедурата за избор на президент чрез гласуване по пощата съгласно параграф 12.070. е следната.

12.100.1. *Комисия по гласуването*.

Президентът назначава комисия по гласуването, която контролира изготвянето, връщането и преброяването на бюлетините от клубовете.

12.100.2. *Характеристики на бюлетините*.

Комисията изготвя бюлетина, ако е необходимо в съответствие със системата на единичния прехвърляем вот. На бюлетината е изписан списък с имената на всички надлежно предложени кандидати. Списъкът е в азбучен ред след името на кандидата, избран от комисията. На бюлетината ясно се обозначава кой точно кандидат е бил избран от комисията.

12.100.3. *Разпращане на бюлетината*.

Комисията по гласуването разпраща копие от бюлетината до всеки клуб най-късно до следващия 15 февруари. Тази бюлетина се изпраща по пощата заедно с указанието да бъде върната на комисията по гласуването в Световната централа на Секретариата най-късно до 15 април. Бюлетината съдържа снимки и биографични справки за кандидатите.

12.100.4. *Гласуване от страна на клубовете*.

Всеки клуб има правото да подаде поне един глас. Всеки клуб с повече от 25 членове има право на един допълнителен вот на всеки допълнителни 25 члена или преобладаваща част от тази бройка. Зачита се броят на членовете към датата на последното плащане на полугодишните такси преди провеждането на гласуването. Никой клуб обаче, чието членство в РИ е временно спряно от Борда, не може да участва в гласуването.

12.100.5. *Заседание на комисията по гласуването*.

Комисията по гласуването се събира във време и на място, определени от президента. Тя проверява и преброява бюлетините. Заседанието й се провежда не по-късно от 20 април. Комисията по гласуването удостоверява в отчета си резултатите от гласуването, като ги представя на генералния секретар в рамките на пет дни от приключването на работата си.

12.100.6. *Преброяване на гласовете*.

Кандидатът, получил най-много гласове, се обявява за елект-президент. При гласуването, ако се налага, се вземат предвид и класираните на второ и следващи места.

12.100.7. *Обявяване на елект-президента*.

Президентът обявява името на елект-президента най-късно до 25 април.

12.100.8. *Равен брой гласове*.

Следната процедура важи, в случай че след гласуване по пощата възникне равенство в броя на гласовете. Когато единият от кандидатите, получили равен брой гласове, е избраникът на комисията по номинациите, той се обявява за елект-президент. Когато никой от кандидатите, получили равен брой гласове, не е избраният от тази комисия, Бордът определя кой от тях да стане елект-президент.

**Член 13 Номиниране и избор на директори**

**13.010.** Номиниране на директори по зони.

**13.020.** Процедура за определяне на номиниран директор и алтернативен номиниран директор чрез комисия.

**13.030.** Процедура за гласуване по пощата.

**13.040.** Номиниране на ръководители от РИВИ.

**13.010.** *Номиниране на директори по зони*.

Директорите се номинират по зони, съгласно следващите процедури:

13.010.1. *Брой зони*.

Светът е разделен на 34 зони, които съдържат по приблизително равен брой ротарианци.

13.010.2. *График за излъчване на номинациите*.

Всяка зона номинира по един директор измежду членовете на своите клубове всяка четвърта година, съгласно графика, определен от Борда.

13.010.3. *Граници на зоните*.

Първоначалните граници на зоните се определят с резолюция от Съвета.

13.010.4. *Периодично преразглеждане на границите на зоните*.

Бордът поне веднъж на осем години прави цялостно преразглеждане на състава на зоните, така че броят на ротарианците в тях да се поддържа приблизително равен. При необходимост Бордът също така може да предприеме и междинно преразглеждане със същата цел.

13.010.5. *Промяна в границите на зоните*.

Бордът има правото да внася всякакви промени в границите на зоните.

13.010.6. *Участъци в рамките на зоните.*

Бордът има правото да създава, модифицира или елиминира участъци в зоните, с цел да се сменя на ротационен принцип директорството от една зона. Участъците номинират директори за РИ по график, определен от Борда и базиран на приблизително равен брой ротарианци. С изключение на зоните, които включват клубовете в РИВИ, никой участък не може да бъде създаван, модифициран или елиминиран, ако мнозинството клубове в зоната не са съгласни с това.

13.010.7. *Директор от зона в РИВИ*.

Директорът от зона в РИВИ се номинира от клубовете в тази зона или част от зона чрез гласуване по пощата, което се провежда по начин и във време, определени от генералния съвет на РИВИ. Името на номинирания кандидат се съобщава официално на генералния секретар от секретаря на РИВИ.

**13.020.** *Процедура за определяне на номиниран директор и алтернативен номиниран директор чрез комисия*.

13.020.1. *Общи условия за действие на комисия по номинациите*.

Номинираните директори и алтернативни директори се определят чрез комисия по номинациите навсякъде, с изключение на РИВИ. Комисиите по номинациите се състоят от представители на цялата зона, с изключение на зоните, които включват едновременно дистрикти в РИВИ и дистрикти извън РИВИ, независимо какви са разпоредбите на правилника или какво е договорено неофициално, за да се стесни територията в рамките на зоната, от която се номинира кандидатът. Когато обаче в една зона има два или повече участъка, комисията се избира измежду онези дистрикти в участъка (участъците), от които ще бъде номиниран директорът, ако мнозинството от дистриктите във всеки участък на зоната реши с резолюция на своите конференции на дистрикта се съгласи с избора от зоната.

За да бъде подобно решение валидно по отношение на избора на комисия по номинациите, то трябва да бъде официално съобщено на генералния секретар от страна на дистрикт гуверньора в срок до 1 март от годината, предхождаща избора. Това решение е невалидно, ако дистриктите, съставляващи зоната, бъдат променени, но във всички други случаи остава в сила, освен ако мнозинството от дистриктите в който и да било участък от зоната не го отхвърлят с резолюция, приета на техните конференции, и не уведомят официално генералния секретар за отмяната чрез своите дистрикт гуверньори.

13.020.2. *Процедура с комисията по номиниране за зоните с участък(ци) в границите на РИВИ и участък(ци) извън границите на РИВИ*

В дадена зона, която има участък изцяло в границите на РИВИ и участък извън РИВИ, директорите номини и алтернативните представители следва да се избират чрез процедурата с комисия по номиниране в участъка, който не е в РИВИ. Комисията по номинирането за участъка, който не е в РИВИ, следва да бъде избрана от същия участък.

13.020.3. *Членове на комисията по номинациите*.

Една комисия по номинациите се състои от по един представител на всеки дистрикт в зоната или участъка, избран от клубовете във въпросния дистрикт по долу-изложения ред. Всеки член е паст дистрикт гуверньор към момента на служба в комисията и член на клуб от съответната зона или участък. Членовете също така трябва да са участвали в поне два ротариански института на зоната, от която се номинира директор, и в един конгрес през трите години преди службата им в комисията, при условие че дистриктът може с резолюция, приета на дистрикт конференцията с мнозинство от гласовете на делегатите на присъстващите и гласуващи клубове, да отмени някои или всички тези изисквания, като тази резолюция важи само до следващата комисия по номинациите. Те се избират за едногодишен мандат. Президентът, елект-президентът и който и да е паст президент, директор или паст директор нямат правото да бъдат членове на комисията по номинациите. Никой ротарианец, който е участвал два пъти в такава комисия, няма право отново да става неин член. Всеки член има право на един глас.

13.020.4. *Избор*.

Освен в случаите, разгледани в алинеи 13.020.9. и 13.020.10., членът и алтернативният член на комисията по номинациите се избират по време на годишната конференция на дистрикта през годината, предхождаща предвиденото номиниране.

13.020.5. *Номинации*.

Всеки клуб в един дистрикт има правото да номинира свой квалифициран член, който да стане член на комисията по номинациите, когато въпросният ротарианец е показал, че има желание и възможност да изпълнява тези функции. Клубът удостоверява своята номинация в писмен вид. Подобно удостоверение задължително трябва да съдържа подписите на клубния президент и секретар. Номинациите се препращат на гуверньора, който ги представя на клубните избиратели по време на конференцията на дистрикта. Всеки избирател на конференцията на дистрикта има правото да подаде един вот по време на гласуването за такъв член. Когато при гласуване се изисква или използа единствен прехвърляем вот с трима или повече кандидати, всички гласове от един клуб с право на повече от един глас се подават за избори в същия ред на кандидатите.

13.020.6. *Членове и алтернативни представители*.

Кандидатът, получил мнозинството гласове, става член на комисията по номинациите. Класиралият се на второ място кандидат се обявява за алтернативен член, който поема поста в случай, че първият избран за член не може да изпълнява задълженията си.

13.020.7. *Кандидат, обявен за член на комисията по номинациите*.

Когато в един дистрикт има само един кандидат, не е необходимо да се провежда гласуване. В такъв случай, гуверньорът обявява кандидата за член на комисията по номинациите.

13.020.8. *Член и алтернативен член едновременно възпрепятствани от изпълнение на своите задължения*.

Когато нито членът, нито алтернативният член могат да изпълнят своите задължения, гуверньорът има правото да посочи друг достатъчно квалифициран ротарианец от дистрикта, който да стане член на комисията по номинациите.

13.020.9. *Избиране на член на комисията по номинациите чрез гласуване по пощата*.

При определени обстоятелства Бордът има правото да разреши на някой дистрикт да избере своя член на комисията по номинациите и своя алтернативен член на комисията по номинациите чрез гласуване по пощата. В такива случаи гуверньорът подготвя и разпраща до секретарите на всички клубове в дистрикта официален призив за отправяне на номинации за член. Всички номинации задължително се отправят в писмен вид и се подписват от президента и секретаря на клуба. Номинациите трябва да бъдат получени от гуверньора на или преди датата, която той е определил. Гуверньорът осигурява изготвянето и разпращането до всеки клуб на бюлетина, в която в азбучен ред са изброени всички квалифицирани номинации, които са издигнати в този ред и провежда гласуване по пощата. Кандидатите, чиито писмени молби за изключване от бюлетината, са получени най-късно до датата, посочена от гуверньора, се изключват от гласуването. Всеки клуб има правото на поне един глас. Ако в някой клуб членовете са повече от 25 на брой, то този клуб има правото на по един допълнителен глас за всеки следващи 25 члена или преобладаващата част от тази бройка. Зачита се броят на членовете към датата на последното плащане на полугодишните такси преди провеждането на гласуването. Ако обаче членството на някой клуб в РИ е временно спряно от Борда, този клуб няма право да участва в гласуването. Гуверньорът има правото да назначи комисия, която да проведе процедурата за гласуване по пощата в съответствие с настоящите разпоредби.

13.020.10. *Избор чрез гласуване по пощата*.

Мнозинството от избирателите, присъстващи и гласуващи по време на конференция на дистрикта, могат да гласуват за възможността членът и алтернативният член да бъдат избрани чрез гласуване по пощата. Гласуването по пощата се провежда съгласно условията и реда на алинея 13.020.9. и приключва най-късно на 15 май от съответната година.

13.020.11. *Докладване на члена пред генералния секретар*.

Имената на члена и алтернативния член на комисията по номинациите се докладват на генералния секретар непосредствено след тяхното избиране, но в никакъв случай не по-късно от 1 юни през съответната година.

13.020.12. *Извънредни обстоятелства, непредвидени от параграф 13.020*.

Бордът определя процедурата, която да бъде спазена при извънредни обстоятелства, които възникват във връзка с определянето на гласуване, което не е предвидено в условията на предния параграф.

13.020.13. *Определяне на отговорник за свикване, време и място на заседанието, избор на председател*.

Бордът определя отговорник, който да свика комисията, измежду членовете на комисията по номинациите в срок до 15 юни в годината, предхождаща тази на номиниране на директори и алтернативен директор. Също така Бордът определя мястото, където комисията да се събере. Въпросното заседание трябва да се състои между 15-то и 30-то число на следващия месец септември. Комисията избира свой председател измежду членовете си, когато се събере.

13.020.14. *Клубни предложения до комисията*.

Генералният секретар уведомява клубовете в зоната или участъка относно състава на комисията по номинациите най-късно до 1 юли. Генералният секретар кани всички клубове в зоната или участъка да предадат своите предложения за директор от съответната зона или участък, които да бъдат разгледани от комисията, като посочва адреса на отговорника за свикването на комисията, до когото трябва да бъдат изпратени предложенията. Предложенията се предават на комисията по номинациите във формат, указан от Борда. Форматът включва обща информация относно ротарианските и други дейности на предлагания кандидат и негова актуална снимка. Тези предложения трябва да стигнат до комисията по номинациите на адреса на отговорника за нейното свикване не по-късно от 1 септември.

13.020.15. *Заседание на комисията по номинациите*.

Комисията се събира през следващия септември във време и на място, посочени от Борда. Мнозинството от членовете на комисията съставлява нейния кворум. Всички решения на комисията се взимат с мнозинство от гласовете, освен решението за номиниране на директор. Номинираният директор и номинираният алтернативен директор трябва да получат поне толкова гласове, колкото са поне 60 процента от членовете на комисията. Председателят на комисията по номинациите гласува за номиниран директор и алтернативен директор. Председателят на комисията по номинациите обаче не може да гласува по другите въпроси, разглеждани от комисията, освен когато гласът му не е необходим за разрешаване на равенство в броя на гласовете.

13.020.16. *Невъзможност на комисията за избере номиниран.*

Когато заседанието на комисията по номинирането приключи и никой кандидат за директор номини не е получил гласовете на 60% от комисията по номинирането, директорът номини се избира с гласуване по пощата. Това гласуване по пощата се основава на процедурата за гласуване по пощата, описана в 13.030 и включва всички предложени имена за директор, разгледани от комисията.

13.020.17. *Номинирани от комисията*.

Комисията номинира директор и алтернативен директор измежду членовете на клубовете в зоната или участъка на зоната, чиито имена са предложени от клубовете. Когато има по-малко от три така предложени имена, комисията може също да разгледа като възможни избраници и други квалифицирани ротарианци от съответната зона или участък. Комисията отговаря за номинирането на най-способните личности, които са на разположение.

13.020.18. *Отчитане на избора на комисията*.

Имената на номинираните от комисията за директор и алтернативен директор от зоната се изпращат на генералния секретар в рамките на десет дни от приключването на работата на комисията. Генералният секретар уведомява всички клубове в зоната или участъка относно избора на комисията по номинациите в срок до 15 октомври.

13.020.19. *Номиниран, който няма възможност да поеме поста*.

Когато номинираният от комисията за директор ротарианец е възпрепятстван да изпълни задължението си, комисията автоматично упълномощава алтернативния номиниран директор да го замести.

13.020.20. *Предлагане на конкурентни кандидати*.

Всеки клуб в зоната или участъка може да предложи и конкурентен кандидат. Конкурентният кандидат задължително трябва да е бил надлежно предложен на комисията по номинациите. Името на конкурентния кандидат се подава в съответствие с решение на клуба, прието надлежно по време на редовна клубна среща. Решението трябва да бъде подкрепено от мнозинство от клубовете в дистрикта или, когато дистриктът се простира на територията на повече от една зона, от мнозинството от клубовете в дистрикта, спадащи към същата зона, от която се номинира директорът. Тази подкрепа трябва да бъде получена по време на конференция или след гласуване по пощата. Подкрепата задължително се заявява пред генералния секретар чрез дистрикт гуверньора. Решението задължително трябва да бъде придружено от писмено заявление от страна на конкурентния кандидат, че има желание и възможност да поеме поста, от конкретна биографична справка (във формат, определен от Борда) и актуална снимка. Тази процедура трябва да бъде завършена до 1 декември от съответната година.

13.020.21. *Декларация на номинирания директор, избор чрез гласуване по пощата*.

Когато генералният секретар не получи необходимите заявления за подкрепа до 1 декември, президентът обявява избраника на комисията по номинациите за номиниран директор от зоната. Това обявяване става най-късно до 15 декември. Когато генералният секретар получи необходимото предложение и заявления за подкрепа преди 1 декември, избирането на директор измежду конкурентните кандидати и избраника на комисията по номинациите става чрез гласуване по пощата, съгласно параграф 13.030.

**13.030.** *Процедура за гласуване по пощата*.

Процедурата за номиниране на директор чрез гласуване по пощата съгласно параграф 13.020. е описана по-долу.

13.030.1. *Гласуване*.

Всички клубове в зоната участват в гласуването с изключение на онези зони, в които комисията по номинациите трябва да бъде избрана от дистриктите в определен участък, съгласно условията на алинея 13.020.1 или 13.020.2. В тези зони в гласуването участват само клубовете, които се намират в участъка, от който се номинира директор на РИ.

13.030.2. *Комисия по гласуването*.

Президентът назначава комисия по гласуването, която проверява и преброява бюлетините.

13.030.3. *Характеристики на бюлетината*.

Генералният секретар изготвя бюлетина, която, ако е приложимо, може да следва системата на единичния прехвърляем вот. Към всяка бюлетина се прилага кратка биографична справка за всеки кандидат, изготвена от клуба, издигнал неговата кандидатура. Тази справка се изготвя във формат, уточнен от Борда. Бюлетината съдържа имената на конкурентните кандидати, надлежно предложени от клубовете. Имената са подредени в азбучен ред след името на кандидата, избран от комисията по номинациите. Името на избраника на комисията по номинациите се обозначава на бюлетината ясно като избран от комисията.

13.030.4. *Краен срок за получаване на бюлетините*.

Генералният секретар разпраща по пощата копие от бюлетината заедно със снимките и биографичните справки до всеки клуб от зоната или участъка не по-късно от следващия 31 декември. Тази бюлетина трябва да бъде изпратена с инструкции да бъде попълнена и върната на генералния секретар в световната централа на Секретариата в срок до 1 март.

13.030.5. *Гласуване от страна на клубовете*.

Всеки клуб има право поне на един глас. Всеки клуб с повече от 25 членове има право на по един допълнителен вот на всеки следващи 25 члена или преобладаващата част от тази бройка. Зачита се броят на членовете към датата на последното плащане на полугодишните такси преди провеждането на гласуването. Ако Бордът на директорите на РИ временно е прекратил членството на някой клуб, този клуб няма право да участва в гласуването.

13.030.6. *Събиране и отчет на комисията по гласуването*.

Комисията по гласуването се събира във време и на място, определени от президента, за да провери и преброи бюлетините. Заседанието й се провежда не по-късно от 5 март. Комисията удостоверява с отчет резултатите от работата си пред генералния секретар в срок от 5 дни след края на заседанието си.

13.030.7. *Преброяване на бюлетините*.

Кандидатът за директор, получил мнозинство от подадените гласове, се обявява за номиниран. При преброяването се вземат под внимание класираните на второ и следващи места кандидати, за да бъде определен алтернативен директор.

13.030.8. *Обявяване на номиниран директор*.

Президентът обявява името на номинирания директор, който е бил определен чрез гласуването по пощата, не по-късно от 10 март.

13.030.9. *Равен брой гласове*.

Когато гласуването по пощата завърши с равен брой гласове за номиниран директор, се провежда повторно гласуване по пощата. Генералният секретар контролира изготвянето и разпращането на тези бюлетини. На бюлетините са посочени имената на кандидатите, получили равен брой гласове по време на първото гласуване по пощата. Към бюлетината се прилагат биографичните справки и снимките на кандидатите. Бюлетините и другите материали се изпращат по пощата до всеки клуб в зоната или участъка до 15 март. С тях се изпращат и инструкции попълнените бюлетини да бъдат върнати на генералния секретар в Световната централа на Секретариата не по-късно от следващия 1 май. Комисията по гласуването се събира във време и на място, посочени от президента, за да провери и преброи бюлетините. Заседанието й се провежда преди 5 май. Комисията представя отчет с резултатите на генералния секретар в рамките на 5 дни от приключване на работата си. Президентът известява всички клубове в зоната относно името на номинирания директор не по-късно от 10 май.

13.030.10. *Удължаване на срока*.

Бордът има право да промени срока (сроковете) в този параграф по отношение на онези клубове в някоя от зоните, където са възникнали извънредни обстоятелства.

**13.040.** *Номиниране на ръководители от РИВИ*.

Кандидатите за президент, вице-президент и почетен касиер на РИВИ се подбират, предлагат и номинират съгласно правилника на РИВИ.

**Член 14 Номиниране и избор на гуверньори**

**14.010.** Подбиране на гуверньор номини.

**14.020.** Процедура за номиниране на гуверньор.

**14.030.** Номиниране на гуверньор чрез гласуване по пощата.

**14.040.** Характеристики на бюлетината за гласуване по пощата.

**14.050.** Потвърждаване на номинирания кандидат.

**14.060.** Отхвърляне или спиране на номинацията за гуверньор.

**14.070.** Специални избори.

**14.010.** *Подбиране на гуверньор номини*.

Дистриктът подбира гуверньор номини не повече от 36 месеца, но не по-малко от 24 месеца преди датата на встъпване в длъжност. Номинираният приема титлата «избран за гуверньор номини» при избора и приема титлата «гуверньор номини» на 1 юли две години преди встъпването в длъжност като гуверньор. Бордът следва да има правото да продължи срока по този параграф, ако има достатъчно надлежни причини. Номинираният кандидат ще бъде избран по време на конгреса на РИ, провеждащ се непосредствено преди годината, в която избраникът трябва да бъде обучен по време на международната асамблея. Номинираните кандидати, избрани по този начин, служат една година в качеството на гуверньори-елект и встъпват в длъжност на 1 юли от календарната година след избора си.

**14.020.** *Процедура за номиниране на гуверньор*.

14.020.1. *Начин на избиране на гуверньор номини.*

С изключение на дистриктите в РИВИ, всеки дистрикт подбира свой кандидат за гуверньор чрез комисия по номинациите, както е предвидено по-долу или чрез гласуване по пощата съгласно параграфи 14.030. и 14.040., или пък по време на конференцията на дистрикта, както е постановено в алинея 14.020.13., като изборът следва да се определи с резолюция, приета на конференцията на дистрикта с мнозинството от гласовете на присъстващите и гласуващи делегати на клубовете.

14.020.2. *Комисия по номинациите за гуверньор*.

В дистриктите, които са приели процедурата с комисията по номинациите за избор на гуверньор номини, комисията по номинациите за гуверньор се задължава да издири и предложи най-подходящия наличен кандидат за номиниран гуверньор. Задачите на комисията, включително начинът, по който да бъдат избрани нейните членове, се определят с резолюция, приета от избирателите на клубовете, присъствали и гласували по време на конференцията на дистрикта. Тези задачи не могат да противоречат на правилника.

14.020.3. *Неуспешно приемане на процедура за комисия по номинациите*.

Ако някой дистрикт, който е приел процедурата с комисията по номинациите за избор на гуверньор номини, не успее да приеме метод за избор на членове на комисията по номинациите съгласно изискванията на алинея 14.020.2., трябва да използва като своя комисия по номинациите последните петима паст гуверньори, които продължават да бъдат членове на клубове в дистрикта. Така съставената комисия работи в съответствие с параграф 14.020. Когато няма на разположение петима паст гуверньори, президентът на РИ назначава допълнителни подходящи представители на дистрикта, така че комисията да се състои от пет члена.

14.020.4. *Клубни предложения за гуверньор*.

В даден дистрикт, където гуверньорът номини се избира чрез комисия по номинациите или по време на конференцията на дистрикта, гуверньорът поканва клубовете да представят своите предложения за кандидат-гуверньори. Където се прилага процедурата с комисията по номинациите, тези предложения се разглеждат от комисията по номинациите, ако достигнат до нея преди датата, определена и обявена от гуверньора. Това обявяване сред клубовете в дистрикта се прави поне два месеца преди срока, до който предложенията трябва да стигнат до комисията по номинациите. В обявата се посочва адресът, на който трябва да се изпратят предложенията. Предложенията се подават във формата на резолюция, приета по време на редовна среща на клуба, който предлага кандидата. Резолюцията трябва да бъде заверена от клубния секретар. Един клуб има правото да предложи като кандидат за гуверньор само един от своите членове.

14.020.5. *Номиниране на най-квалифицирания ротарианец от страна на комисията*.

Комисията по номинациите за гуверньор не се ограничава в избора си до имената, предложени от клубовете в дистрикта. Комисията номинира най-квалифицирания ротарианец, който би могъл да служи като гуверньор.

14.020.6. *Обявяване на номинирания*.

Председателят на комисията по номинациите уведомява гуверньора за името на избрания кандидат в срок от 24 часа от края на заседанието на комисията по номинациите. Гуверньорът след това оповестява пред всички клубове в дистрикта името и клуба на номинирания кандидат в рамките на 72 часа от получаването на уведомлението от председателя на комисията по номинациите. Публикуването на съобщението се състои от писмено известие от гуверньора чрез писмо, имейл или факс-съобщение до клубовете в дистрикта.

14.020.7. *Неспособност на комисията да номинира кандидат*.

Когато комисията по номинациите не може да постигне съгласие за никой от кандидатите, гуверньорът се номинира чрез гласуване по пощата в съответствие с параграф 14.040. Алтернативна възможност е номинирането да се извърши чрез гласуване за кандидатите, предложени на комисията по номинациите, по време на конференцията на дистрикта съгласно условията на параграф 16.050.

14.020.8. *Конкурентни кандидати*.

Всеки клуб в дистрикта, който съществува за период от поне една година към началото на съответната година, има правото да предложи и конкурентен кандидат за гуверньор, при условие че този клуб преди е предлагал подобен кандидат пред комисията по номинациите. Клуб, съществуващ по-малко от една година към началото на съответната година, може да предложи конкурентна кандидатура, при условие че този кандидат е член на въпросния клуб. преди това обаче конкурентният кандидат трябва надлежно да е бил предложен на комисията по номинациите. Името на конкурентния кандидат се представя с резолюция на клуба, приета по време на редовна клубна среща. Клубът е длъжен да връчи резолюцията на гуверньора в срока, определен от гуверньора. Този срок трябва да бъде поне 14 дни след оповестяването от страна на гуверньора на името на избрания за гуверньор номини.

14.020.9. *Подкрепа за конкурентните кандидати*.

Гуверньорът уведомява всички клубове чрез формуляр, определен от РИ, за името на всеки конкурентен кандидат, който е предложен по гореописания начин. Гуверньорът също така отправя питане дали някой клуб не желае да заяви подкрепата си за конкурентната кандидатура. Клубът е длъжен да представи резолюция, приета по време на своя редовна среща, за да заяви подкрепата си за конкурентния кандидат. Тези резолюции задължително се предават на гуверньора в определения от него срок. За валидни се считат само конкурентни кандидатури, които са получили подкрепата на поне 10 други клуба, съществуващи за период от поне една година към началото на въпросната година, или на 20 процента от общия брой клубове в дистрикта, съществуващи за период от поне една година към началото на годината, в зависимост от това кое число е по-голямо. Само когато тези резолюции на клубовете са одобрени на редовна среща съгласно правилника на клуба, както е определено от гуверньора, ще се приемат за валидни. Един клуб може да подкрепи само един конкурентен кандидат.

14.020.10. *Липса на конкурентен кандидат*.

Гуверньорът обявява кандидата на комисията по номинациите към дистрикта за номиниран гуверньор, когато до определения срок няма получени конкурентни предложения. Обявяването става пред всички клубове в дистрикта в рамките на 15 дни от изтичането на срока.

14.020.11. *Конкурентни предложения*.

Гуверньорът уведомява, в срок от седем дни след крайния срок, всички клубове в дистрикта, когато в определения срок е получено конкурентно предложение. В уведомлението до клубовете се посочват името и квалификациите на всеки предложен конкурентен кандидат, имената на клубовете с конкурентно предложение и на покрепящите клубове, като се обявява, че тези кандидати ще бъдат подложени на гласуване по пощата или, алтернативно, на гласуване по време на конференцията на дистрикта, ако конкурентното предложение е в сила до датата, определена от гуверньора.

14.020.12. *Загуба на силата на конкурентно предложение*.

Когато нито едно конкурентно предложение за номиниране не бъде получено, гуверньорът обявява кандидата, избран от комисията по номинациите към дистрикта, за номиниран гуверньор. Гуверньорът известява всички клубове в дистрикта за номинацията в срок от 15 дни.

14.020.13. *Гласуване по време на конференция на дистрикта за номиниране на гуверньор.*

Гласуването по време на конференция на дистрикта се провежда при възможно най-близко спазване на условията за гласуване по пощата. Когато някой клуб е представен с повече от един избиратели, те задължително всички гласуват за един и същи кандидат иначе гласовете се считат за невалидни. Всеки клуб посочва един делегат да подаде всички негови гласове.

**14.030.** *Номиниране на гуверньор чрез гласуване по пощата*.

Един дистрикт номинира своя гуверньор чрез гласуване по пощата без помощта на комисия по номинациите, когато обстоятелствата го изискват според алинея 14.020.1. или е получено разрешението на Борда.

14.030.1. *Процедура*.

Гуверньорът изпраща по пощата до секретарите на всички клубове в дистрикта официална покана за предлагане на кандидат-гуверньори. Всички предложения се представят в писмен вид и носят подписите на президента и секретаря на клуба. Клуб може да предложи само един от своите членове за кандидат-гуверньор. Гуверньорът трябва да разполага с предложенията в срока, който е определил. Този срок трябва да изтича поне един месец след отправянето на поканата за предложения. Когато е предложен само един кандидат от един клуб, гласуване не се изисква и гуверньорът обявява въпросния кандидат за номиниран гуверньор.

14.030.2. *Клубни предложения за двама или повече кандидати*.

Когато има двама или повече кандидати, гуверньорът уведомява всички клубове в дистрикта за техните имена и индивидуална квалификация, така че новият гуверньор да бъде номиниран измежду тях чрез гласуване по пощата.

**14.040.** *Характеристики на гласуването по пощата*.

Гуверньорът изготвя бюлетина във формата, определена от Борда, като посочва името на всеки кандидат, избран от комисията по номинациите на дистрикта. В бюлетината се изреждат в азбучен ред имената на всички кандидати, получени от гуверньора. Когато те са повече от двама, бюлетината се прави по системата на единичния прехвърляем вот. Гуверньорът изпраща по пощата копие от въпросната бюлетина до всеки клуб с указания тя да бъде попълнена и върната и получена от гуверньора. Бюлетините се връщат до датата, определена от гуверньора. Този срок е не по-малко от 15 и не повече от 30 дни, след като гуверньорът е изпратил бюлетините до клубовете.

14.040.1. *Гласуване от страна на клубовете*.

Всеки клуб има право на поне един глас. Всеки клуб с повече от 25 членове има право на по един допълнителен вот на всеки следващи 25 члена или преобладаващата част от тази бройка. Зачита се броят на членовете към датата на последното плащане на полугодишните такси преди провеждането на гласуването. Ако Бордът на директорите на РИ временно е прекратил членството на някой клуб, този клуб няма право да участва в гласуването. Когато някой клуб има право да гласува с повече от един глас, гласовете задължително се пускат за един и същи кандидат. Името на кандидата, за когото клубът гласува с един или повече гласове, се удостоверява от секретаря или президента на клуба и предава на гуверньора в запечатан плик, предвиден за целта.

14.040.2. *Комисия по гласуването*.

Гуверньорът определя и обявява мястото, деня и часа за преброяване на бюлетините и назначава комисия от трима членове, които да осигурят място и във всяко друго отношение да се погрижат за проверяването и преброяването на бюлетините. Проверяването на валидността на бюлетините се предприема отделно от тяхното преброяване. Комисията прави други приготовления, за да осигури секретността на бюлетините, ако това се налага. Приготовленията се правят по такъв начин, че кандидатите или представител на всеки от тях да има възможността да присъства и наблюдава преброяването. Всички запечатани пликове, съдържащи гласовете на всеки един клуб, следва да се отворят в присъствието на кандидатите или техните представители.

14.040.3. *Мнозинство или равенство*.

Кандидатът, получил мнозинство от подадените гласове, се обявява за номиниран гуверньор на дистрикта. Ако двама кандидати получат по 50 процента от гласовете на даден избор и единият от кандидатите е номинираният от комисията по номинациите, номинираният от комисията по номинациите се обявява за спечелилия кандидат- гуверньор. Ако никой от кандидатите не е номинираният от комисията по номинациите, следва гуверньорът да избере единия от двамата кандидати за спечелил изборите за кандидат- гуверньор.

14.040.4. *Отчет на комисията по гласуването*.

Комисията по гласуването е длъжна незабавно да отчете резултатите от преброяването на бюлетините пред гуверньора, стига някой от кандидатите да е спечелил мнозинство от гласовете. Отчетът съдържа броя на подадените гласове за всеки кандидат. Гуверньорът веднага уведомява кандидатите за резултатите от гласуването. Комисията по гласуването запазва всички бюлетини в продължение на 15 дни, след като гуверньорът изпрати известията до кандидатите. Така запазените бюлетини са на разположение за проверка от представител на всеки клуб през въпросния период. Председателят на комисията унищожава бюлетините след изтичане на 15-дневния срок.

**14.050.** *Потвърждаване на номинирания гуверньор*.

Гуверньорът потвърждава името на номинирания гуверньор пред генералния секретар в срок от десет дни след обявяването на номинацията.

**14.060.** *Отхвърляне или спиране на номинацията*.

14.060.1. *Неспазване на квалификационните изисквания*.

Всеки номиниран гуверньор, който не отговаря на квалификационните изисквания, се отхвърля и не се обявява от генералния секретар за гласуване по време на конгреса.

14.060.2. *Спиране на номинацията*.

Независимо от получаването на подписана декларация от номинирания гуверньор, Бордът може временно да спре неговата номинация, когато има основание да смята, че кандидатът не би бил способен да се справи задоволително със задълженията и отговорностите на длъжността, съгласно правилника. Гуверньорът и номинираният кандидат се уведомяват за това спиране и на кандидата се дава възможност да предаде на Борда, посредством гуверньора и генералния секретар, допълнителна информация по отношение на способността си да се ангажира с отговорностите и задълженията на поста гуверньор. Бордът разглежда всички обстоятелства, имащи отношение по въпроса, включително информацията, която кандидатът може да е предоставил, след което или отхвърля номинацията с две-трети от гласовете, или отменя мярката за спирането й.

14.060.3. *Отхвърляне на номинация*.

Генералният секретар уведомява гуверньора на заинтересования дистрикт, когато номинацията на кандидата е била отхвърлена от Борда. Генералният секретар представя причините за подобно отхвърляне и гуверньорът на свой ред уведомява кандидата. Когато времето го позволява, гуверньорът провежда гласуване по пощата в дистрикта, за да бъде номиниран друг кандидат за гуверньор в съответствие с условията на правилника. Когато дистриктът не успее да номинира подходящ квалифициран кандидат за гуверньор, номинацията се прави в съответствие с параграф 14.070.

**14.070.** *Специални избори*.

Когато един дистрикт не успее да номинира гуверньор или номинираният за този пост бъде дисквалифициран или по друг начин се окаже неспособен или нежелаещ да заеме поста и дистриктът не успее да определи друг кандидат преди годишния избор на ръководители по време на конгреса, гуверньорът обявява повторна процедура по номинирането в съответствие с параграф 14.020. По същия начин когато номинираният от дистрикта е избран на годишния избор, но бъде дисквалифициран или по друг начин се окаже неспособен или нежелаещ да заеме поста поне три месеца преди международната асамблея, гуверньорът обявява повторни процедури по номинирането, започвайки с раздел 14.020. И в двата случая Бордът определя така номинирания ротарианец, за поста гуверньор-елект. Ако след това гуверньорът-елект бъде дисквалифициран или неспособен или нежелаещ да заеме поста, Бордът определя ротарианец, който е квалифициран съгласно параграф 16.070. за овакантеното място на гуверньор. При условие обаче, че нито гуверньорът елект, нито гуверньорът номини може или желае да служи като гуверньор, а изборният процес за неговия наследник е надлежно завършен от дистрикта, то тогава наследникът автоматично запълва вакантаната длъжност, ако той или тя желае това, като подлежи на избор от конгреса или борда.

14.070.1. *Специална клауза за специални избори.*

Когато гуверньорът отново стартира процедурата с комисията по номинациите съгласно параграф 14.070., от гуверньора не се изисква да повтори процедурата, които се изисква в алинея 14.020.4., ако по време на предишния процес по номинирена не е имало предложения от клубовете към комисията по номинациите.

**Член 15 Административни групи и административна териториална единица**

**15.010.** Правомощия на Борда.

**15.020.** Контрол.

**15.030.** Административна териториална единица (РИВИ).

**15.010.** *Правомощия на Борда*.

Когато клубовете се ръководят под прекия надзор на гуверньор в създаден дистрикт, Бордът може да упълномощава всякакви комисии, съвети и други помощници на гуверньора по своя преценка.

**15.020.** *Контрол*.

Бордът може да определи метод за контрол в допълнение към контрола от страна на гуверньорите над клубовете за всяка област, в която има два или повече дистрикти с обща географска граница. В такива случаи Бордът указва процедурните правила, които сметне за необходими. Тези правила задължително трябва да бъдат одобрени от клубовете във въпросните дистрикти и от конгреса.

**15.030.** *Административна териториална единица (РИВИ).*

Клубовете, разположени в РИВИ, са организирани и работят като административна териториална единица на РИ. РИВИ работи съгласно своята конституция, която е одобрена от Законодателния съвет. Също така тя представлява Борда на директорите при приемането на клубове в РИВИ в качеството на комисия за определяне на дистрикти на РИ, по отношение на финансовите въпроси в съответствие с правилника и във всяко друго отношение, в което е упълномощена от Борда на директорите.

15.030.1. *Конституция на РИВИ*.

Конституцията на РИВИ трябва да отговаря на духа и условията на конституцията и правилника на РИ. Конституцията и правилникът на РИ и РИВИ съдържат специални клаузи по отношение на вътрешното управление на административната единица.

15.030.2. *Внасяне на промени в конституцията на РИВИ*.

Условията в конституцията на РИВИ, които се отнасят до вътрешното управление на административната единица по отношение на изпълнение на нейните правомощия, цели и функции, могат да бъдат изменяни само с решение на годишната конференция на РИВИ с одобрението на Законодателния съвет. Когато Законодателният съвет внесе изменение в уставните документи на РИ по въпроси, които не засягат вътрешното ръководство, съответните изменения, които са необходими, за да се поддържат уставните документи на РИВИ в съответствие с тези на РИ, автоматично влизат в сила в уставните документи на РИВИ.

15.030.3. *Внасяне на промени в правилника на РИВИ*.

Правилникът на РИВИ може да бъде изменян съгласно нейната конституция и уставните документи на РИ. Подобни изменения трябва да отговарят на конституцията на РИВИ и на уставните документи на РИ.

**Член 16 Дистрикти**

**16.010.** Как се сформират.

**16.020.** Дистриктна асамблея за обучение.

**16.030.** Семинари за обучение на новоизбрани президенти (на английски PETS.)

**16.040.** Конференция на дистрикта и дистриктна законодателна среща.

**16.050.** Гласуване по време на конференцията и дистриктната законодателна среща.

**16.060.** Финанси на дистрикта.

**16.070.** Квалификационни изисквания за номиниран гуверньор.

**16.080.** Квалификационни изисквания за гуверньор.

**16.090.** Отговорности на гуверньора.

**16.100.** Отговорности на гуверньора на РИВИ.

**16.110.** Отстраняване от длъжност.

**16.120.** Гласуване по пощата в дистрикта.

**16.010.** *Как се сформират*.

Бордът е овластен да групира клубовете в дистрикти. Президентът обявява списъка на тези дистрикти и техните граници. Такова действие се предприема под ръководството на Борда. Бордът може да назначи клуб, който провежда интерактивни дейности във всеки дистрикт.

16.010.1. *Премахване и промяна на граници.*

Бордът може да премахне или промени границите на всеки дистрикт с над 100 клуба или по-малко от 1100 ротарианци, и във връзка с такава промяна, Бордът може да премести клубовете от такива дистрикти в съседни дистрикти. Бордът също така може да слива подобни дистрикти с други дистрикти или да разделя дистрикти. Не може да се направи промяна на границите на никой дистрикт при възражение от страна на мнизинството от общия брой на клубовете в дистрикта. Бордът може да премахне или промени границите на съществуващите дистрикти само след като се консултира с гуверньорите и клубовете от засегнатия дистрикт(и), като им предостави подходяща възможност за препоръки по предложената промяна. Бордът следва да вземе под внимание географските граници, потенциала за растеж на дистрикта, културните, икономически, езикови и други съществени фактори. Всяко решение на Борда да премахне или промени границите на дистрикт влиза в сила след две години. Бордът следва да създаде процедури по отношение на администрацията, управлението и представителството за бъдещи или слети дистрикти.

16.010.2. *Клубове в една и съща област*.

Когато няколко клуба съществуват едновременно в един и същи град, квартал, община или градска област, те не могат да бъдат зачислени към различни дистрикти без съгласието на мнозинството от тези клубове. Клубовете, съществуващи едновременно на същата територия, имат право да бъдат зачислени към един и същи дистрикт. Това право може да бъде упражнено чрез изпращането на петиция до Борда от страна на мнозинството въпросни клубове. Бордът зачислява съществуващите съвместно клубове към един и същи дистрикт в срок от две години от получаването на петицията.

**16.020.** *Дистриктна асамблея за обучение*.

Дистриктната асамблея за обучение, която може да бъде и обща за няколко дистрикта, се провежда веднъж годишно, за предпочитане през март, април или май, за да създаде ръководители на Ротари клубовете, които да имат необходимите умения, знания и мотивация, така че да: поддържат и/или разширяват членския състав, да изпълняват успешни проекти, насочени към потребностите на местните общности и на общностите по света, да подкрепят Фондацията на Ротари чрез участие в нейните програми и чрез финансови дарения. Новоизбраният гуверньор е този, който отговаря за дистриктната асамблея за обучение. Тя се планира и провежда под негово ръководство и надзор. При специални обстоятелства Бордът може да разреши асамблеята да бъде проведена на друга дата от тук предвидените. Сред задължително поканените са встъпващите в длъжност президенти и членовете на клубовете, избрани от тези президенти да изпълняват ключова ръководна роля през следващата година.

**16.030.** *Семинари за обучение на новоизбрани президенти (президенти-елект – ПЕТС/PETS).*

ПЕТС/PETS, които може да се провеждат и едновременно за няколко дистрикта, се организират с цел да се даде ориентация и да бъдат обучени новоизбраните клубни президенти в дистрикта в съответствие с указанията на Борда. PETS се провеждат веднъж годишно, за предпочитане през февруари или март. Новоизбраният гуверньор отговаря за тях. PETS се планират и осъществяват под ръководството и надзора на новоизбраните гуверньори.

**16.040.** *Конференция на дистрикта и дистриктна законодателна среща*.

16.040.1. *Време и място*.

Всяка година се провежда конференция на ротарианците от всеки отделен дистрикт във време и на място в дистрикта, съгласувани от гуверньора и президентите на мнозинството клубове в дистрикта. Датите за конференцията не бива да бъдат в конфликт с датите нито за дистриктната асамблея за обучение, нито за международната асамблея, нито за международния конгрес. Бордът би могъл да разреши на два или повече дистрикти да проведат конференциите си съвместно. Освен това дистриктът може да провежда дистриктна законодателна среща във време и място, определени от гуверньора, при условие, че е изпратено предизвестие до всички клубове в дистрикта 21 дни преди срещата.

16.040.2. *Избор на място*.

Когато е номиниран гуверньор и името му е потвърдено пред генералния секретар, конференцията на дистрикта за годината, през която номинираният гуверньор ще служи като такъв, може да бъде планирана предварително. Номинираният гуверньор и мнозинството от настоящите президенти на клубовете в дистрикта трябва да постигнат съгласие относно мястото за провеждането й. С разрешението на Борда, дистриктът може също така да избере мястото, на което да проведе своята конференция за годината, през която ще служи номинираният гуверньор, чрез гласовете на номинирания гуверньор и на мнозинство от онези ротарианци, които ще служат като клубни президенти през същата година. Когато един клуб не е избрал бъдещия си президент, неговият настоящ президент гласува в избора на място за тази конференция.

16.040.3. *Решения на конференцията и дистриктната законодателна среща*.

Конференцията на дистрикта и дистриктната законодателна среща могат да приемат препоръки по въпроси, които са важни за дистрикта, стига подобно действие да отговаря на конституцията и правилника и да съответства на духа и принципите на Ротари. На всяка конференция на дистрикта и дистриктна законодателна среща се разглеждат въпросите, поставени на нейното внимание от страна на Борда, като могат да бъдат приемани резолюции.

16.040.4. *Секретар на конференцията*.

Гуверньорът назначава секретар на конференцията след консултации с президента на клуба-домакин. Секретарят на конференцията помага на гуверньора при планирането на мероприятието и воденето на протокола.

16.040.5. *Отчет за конференцията*.

Гуверньорът или действащият председател, заедно със секретаря, изготвят писмен отчет за работата на конференцията в срок от 30 дни след нейното приключване. Те предават три копия от въпросния отчет на генералния секретар и по едно на секретарите на всички клубове в дистрикта.

**16.050.** *Гласуване по време на конференцията и дистриктната законодателна среща*.

16.050.1. *Избиратели*.

Всеки клуб в дистрикта избира, обявява и изпраща на годишната конференция на дистрикта и дистриктната законодателна среща (ако се провежда такава) поне един свой избирател. Всеки клуб, в който членовете са над 25 на брой, има право на по един допълнителен избирател на всеки следващи 25 свои члена или на надвишаващия половината брой от тях. Това означава, че клуб с брой на членове до 37 има право на един избирател, а клуб с членове от 38 до 62 има право на двама избиратели, а клуб с членове от 63 до 87 има право на трима избиратели и т.н. Броят на членовете, който се зачита за целта, е този към датата на последното плащане на членски внос за полугодието преди датата на гласуването. Никой клуб обаче, чието членство в РИ временно е спряно от Борда, няма правото да изпраща свои избиратели. Всеки избирател трябва да е член на клуба. Избирателят трябва да присъства на конференцията на дистрикта или на дистриктната законодателна среща, за да гласува.

16.050.2. *Процедури за гласуване по време на конференцията и дистриктната законодателна среща*.

Всеки член на клуб, който отговаря на всички изисквания за членство в Ротари и присъства на конференцията на дистрикта или на дистриктната законодателна среща, има правото да гласува по всички въпроси, поставени на гласуване по време на въпросната конференция или дистриктна законодателна среща, с изключение на въпросите за избор на номиниран гуверньор, за избор на член и алтернативен член на комитета за номиниране на директор, състав и правомощия на комитета за номиниране на гуверньор, за избор на клубен представител и алтернативни представители на дистрикта в Законодателния съвет и Съвета по резолюциите и за определяне на размера на личните вноски. Всеки избирател обаче има правото да поиска допитване по който и да било въпрос, поставен на конференцията или дистриктната законодателна среща. В такива случаи, в гласуването участват само избирателите. При гласуването за предлагане на номиниран гуверньор, за избор на член и алтернативен член на комитета за номиниране на директор, състав и правомощия на комитета за номиниране на гуверньор, за избор на клубен представител и алтернативни представители на дистрикта в Законодателния съвет и Съвета по резолюциите и за определяне на размера на личните вноски, избирателите от клуб с право на повече от един глас, гласуват всички за един и същи кандидат. При гласуване, където се изисква или прилага единичният прехвърляем вот, гласовете от един клуб с правото на повече от един глас подават глас за кандидати от същия ред.

16.050.3. *Заместници*.

Клубът може да определи заместник на отсъстващия си избирател (отсъстващите си избиратели). Такъв клуб обаче трябва да получи съгласието на гуверньора за избрания заместник. Заместникът може да бъде член на същия клуб или на всеки друг клуб в същия дистрикт. Името на заместника се потвърждава от президента и секретаря на клуба, който го избира. Заместникът има право да гласува вместо отсъстващия(ите) избирател(и), които представлява, в допълнение към другите гласове, на които може да има право.

**16.060.** *Финанси на дистрикта*.

16.060.1. *Фонд на дистрикта*.

Всеки дистрикт може да създаде свой фонд, който да се нарича “Фонд на дистрикта” и да го използва за финансирането на проекти, спонсорирани от дистрикта, за администрацията и развитието на Ротари в дистрикта. Фондът на дистрикта се създава с резолюция на конференцията на дистрикта. На всяко лице, което не изпълнява финансовите изисквания, включително неравилното управление на Фонда на дистрикта или неспазването с алинея 16.060.4., ще бъде забранено да заема длъжности в РИ или в дистрикта, докато финансовите нередности не се разрешат в дистрикта.

16.060.2. *Одобрение за вноските*.

Фондът на дистрикта се финансира от всички клубове в дистрикта чрез лични вноски от членовете на тези клубове. Размерът на вноските се определя по следните начини:

1. от дистриктната асамблея за обучение със съгласието на три-четвърти от присъстващите президенти, на които предстои да встъпят в длъжност, при условие че, ако някой елект-президент е освободен от участие от новоизбрания гуверньор съгласно член 13, параграф 5(с) на стандартната клубна конституция, представителят на елект-президента има правото да гласува вместо него, или по избор на дистрикта;
2. от конференцията на дистрикта с мнозинство от присъстващите и гласуващи избиратели, или
3. по съображения на дистрикта, от семинара за обучение на президентите елект в дистрикта със съгласието на три-четвърти от присъстващите бъдещи клубни президенти, при условие че, където президентът елект е освободен от присъствие от гуверньора елект съгласно член 13, параграф 5(с) от стандартната конституция на клуба, определеният от президента елект представител ще има правото да гласува вместо президента елект.

16.060.3. *Лични вноски*.

Личните вноски са задължителни за всички клубове в един дистрикт. Гуверньорът обявява пред Борда името на всеки клуб, който в продължение на повече от шест месеца не е плащал вноските си. Бордът временно спира обслужването от страна на РИ за провинилия се клуб, докато вноските не бъдат изплатени.

16.060.4. *Годишен финансов отчет на дистрикта, преминал одит*.

Гуверньорът е длъжен да разпрати годишен финансов отчет на дистрикта, преминал независим одит, до всеки клуб в дистрикта в рамките на три месеца от завършването на мандата си. Той може да се ревизира от заклет счетоводител или от дистриктния комитет по одит, както е решено по време на конференцията на дистрикта. Ако бъде избран методът на комитета по одит, то тогава той трябва да:

(а) се състои от поне трима члена;

(б) всичките му членове да са активни ротарианци;

(в) поне един от членовете му да е паст гуверньор или да има опит в сферата на одита;

(г) да не позволява следните лица да служат в комитета по одит през годината, в която ще заемат позициите: гуверньор, касиер, подписващ гарант на банкови сметки на дистрикта и член на финансовия комитет; и

(д) членовете му са избрани от дистрикта съгласно процедурите, установени от дистрикта.

Този отчет трябва да включва, без да се ограничава до следните елементи:

а) всички източници за дистриктните фондове (РИ, Фондацията на Ротари, дистрикта и клуба);

б) всички фондове, получени от или на името на дистрикта от дейностите по фондонабиране;

в) получените субсидии от Фондацията на Ротари или средства от Фондацията на Ротари, предназначени за използване от дистрикта;

г) всички финансови преводи на комитетите в дистрикта;

д) всички финансови преводи на гуверньора от или за сметка на дистрикта;

е) всички разходи по дистриктните фондове; и

ж) всички фондове, получени от гуверньора чрез РИ.

Годишният финансов отчет следва да се представи за обсъждане и приемане на следващата среща на дистрикта, на която всички клубове са поканени да изпратят представител и за която се дава срок от 30 дни за оповестяване, че ще се представя финансовият отчет на дистрикта. Ако не се състои такава среща на дистрикта, отчетът трябва да се представи за обсъждане и приемане на следващата конференция на дистрикта. Ако отчетът не бъде одобрен след представянето му, той следва да се обсъди и одобри в срок от три месеца от края на конференцията на дистрикта на следващата дистриктна среща, на която всички клубове имат правото да изпратят представител и за която е изпратено предизвестие от 30 дни, че отчетът и докладът за дистриктните финанси ще бъдат представени. Ако дистриктната среща не се състои, гуверньорът провежда гласуване по пощата в срок от 30 дни след нея.

**16.070.** *Квалификация на номинирания за гуверньор*.

Освен със специално разрешение от Борда, никой не може да бъде номиниран за гуверньор, ако ротарианецът не отговаря на следните изисквания към момента на номинирането.

16.070.1. *Пълноправен член на клуб.*

Ротарианецът трябва да е пълноправен член на функциониращ клуб в дистрикта без финансови задължения.

16.070.2. *Ротарианец, отговарящ на всички изисквания за членство.*

Ротарианецът трябва да отговаря на всички квалификационни изисквания за членство, като се следват строго разпоредбите в това отношение, а почтеността на класификацията му не трябва да подлежи на съмнение.

16.070.3. *Изискване за ротарианец, заемащ пост като паст президент на клуб.*

Ротарианецът трябва да е служил като президент на клуб в продължение на пълен мандат или да е бил президент на клуб при чартирането на клуба от датата на чартирането до 30 юни, при условие че този период е поне шест месеца.

16.070.4. *Способност на ротарианеца да изпълнява задълженията на гуверньор.*

Ротарианецът трябва да покаже своето желание, решимост и способност, както физически, така и във всяко отношение, да изпълнява задълженията, произтичащи от поста на гуверньор в съответствие с параграф 16.090.

16.070.5. *Потвърждение от ротарианеца, че има нужната квалификация.*

Ротарианецът трябва да демонстрира, че е запознат с квалификационните изисквания, отговорностите и задълженията на гуверньора, указани в правилника и е длъжен да предаде в РИ чрез генералния секретар подписана декларация, че ясно разбира тези квалификационни изисквания, отговорности и задължения. В декларацията ротарианецът също така потвърждава, че е квалифициран за поста на гуверньор, че има желание и е способен да поеме отговорностите и задълженията, свързани с него, както и да ги изпълнява добросъвестно.

**16.080.** *Квалификационни изисквания за гуверньор*.

Освен ако не е специално освободен от Борда, гуверньорът трябва към момента на встъпването си в длъжност да е участвал в международната асамблея през цялото й времетраене, да е бил член на един или повече Ротари клубове в продължение на поне седем години и да продължава да отговаря на квалификационните изисквания от параграф 16.070.

**16.090.** *Отговорности на гуверньора*.

Гуверньорът е офицерът на РИ в дистрикта, който работи под общия контрол и надзор на Борда. На гуверньора е възложена отговорността да работи в подкрепа на Целта на Ротари, като ръководи и надзирава клубовете в дистрикта. Гуверньорът следва да работи с дистриктните и клубни офицери, за да насърчава участието в плана за ръководство на дистрикта, който Бордът е изготвил. Гуверньорът дава вдъхновение и мотивация на клубовете в дистрикта. Също така той осигурява последователност в дейностите на дистрикта, като работи съвместно с паст-, настоящите и встъпващи в длъжност нови ръководители за насърчаването на ефективни клубове. Гуверньорът отговаря за следните дейности в дистрикта:

1. организиране на нови клубове;
2. засилване на съществуващите клубове;
3. насърчаване на разширяването на членския състав чрез сътрудничество с ръководителите на дистрикта и клубните президенти, за да се набележат реалистични цели по отношение на членството във всеки клуб в дистрикта;
4. подкрепа за Фондацията на Ротари чрез участие в нейните програми и предоставяне на финансови дарения;
5. стимулиране на сърдечните отношения между клубовете, а също и между клубовете и РИ;
6. планиране и председателстване на конференцията на дистрикта и подпомагане на новоизбрания гуверньор при планирането и подготовката на семинара за обучение на новоизбрани президенти и на дистриктната асамблея за обучение;
7. провеждане на официални срещи с отделни или групи клубове през годината във време, което да позволява максимално оползотворяване на присъствието на гуверньора, за да се:
8. насочи вниманието към важни ротариански въпроси;
9. обърне специално внимание на слабите и затруднени клубове;
10. мотивират ротарианците да участват в общественополезни проекти;
11. гарантира, че конституцията и правилникът на клубовете са съвместими с уставните документи, особено след Законодателен съвет; и
12. отдаде лична почит за забележителния принос на ротарианци в дистрикта;
13. изпрати ежемесечно писмо до всеки президент и секретар в дистрикта;
14. отчете незабавно пред РИ в съответствие с изискванията на президента и Борда;
15. предостави пълна информация относно състоянието на клубовете и препоръки за тяхното засилване на новоизбрания гуверньор преди международната асамблея;
16. осигурява провеждането на номинации и избори в дистрикта в съответствие с конституцията на РИ, този правилник и установените практики на РИ;
17. отправя запитване редовно относно дейностите на ротариански организации, действащи в дистрикта (Приятелски обмени, междудържавни комитети, групи за работа в глобална мрежа и т.н.)
18. предаде поддържан дистриктен архив на новоизбрания гуверньор; и
19. изпълнят всички останали задължения, които са присъщи на офицер на РИ.

**16.100.** *Отговорности на гуверньора на РИВИ*.

Отговорностите на гуверньора на РИВИ се спазват в съответствие с традиционните практики в тази област под ръководството на генералния съвет и в съгласие с конституцията и правилника на РИВИ. Гуверньорът също така незабавно докладва на РИ в съответствие с изискванията на президента или Борда и изпълнява всички останали задължения, присъщи на ръководител на РИ в дистрикта.

**16.110.** *Отстраняване от служба*.

Президентът може да отстрани гуверньор от служба за провинение, когато гуверньорът по преценка на президента не е изпълнил своите задължения и отговорности по задоволителен начин. В такива случаи, президентът уведомява гуверньора, че има 30 дни да предостави аргументи защо не би следвало да бъде отстранен от поста си. Президентът може да отстрани гуверньора от поста му в края на 30-дневния период, ако гуверньорът не е успял да посочи адекватни причини по преценка на президента. Гуверньор, отстранен от длъжност по силата на този параграф, не се счита за паст гуверньор.

**16.120.** *Гласуване по пощата в дистрикта*.

Всички решения и избори, които според правилника се вземат или провеждат на конференцията на дистрикта или на дистриктната асамблея за обучение, могат да бъдат вземани или провеждани и чрез гласуване по пощата от страна на клубовете в дистрикта. Подобно гласуване по пощата се провежда при възможно най-стриктно спазване на процедурите, описани в параграф 14.040.

**Член 17 Комисии**

**17.010.** Брой и мандат.

**17.020.** Членове.

**17.030.** Заседания.

**17.040.** Специални комисии.

**17.050.** Мандат.

**17.060.** Секретар на комисиите.

**17.070.** Кворум.

**17.080.** Работа чрез средствата за комуникация.

**17.090.** Правомощия.

**17.100.** Комисия по членството.

**17.110.** Комисия за стратегическо планиране.

**17.120.** Комисия по одитите

**17.130.** Контролно-ревизионна комисия.

**17.010.** *Брой и мандат*.

Бордът създава постоянни комисии по комуникациите, въпросите на конституцията и правилника, въпросите на конгреса, определяне на дистриктите, проверка на изборите, финансите и Ротаракт и Интеракт, а така също и други комисии, които от време на време преценява, че биха обслужвали най-добре интересите на РИ. Броят и мандатът на постоянните комисии са както следва: (1) комисия по комуникациите – състои се от шестима членове, по двама от които се назначават всяка година за тригодишен мандат; (2) комисия по въпросите на конституцията и правилника – състои се от трима членове, по един от които се назначава всяка година за тригодишен мандат, с изключение на годината на Законодателния съвет, когато трябва да има четирима члена, като последният бивш член служи четвърта година в комисията; (3) комисия по въпросите на конгреса – състои се от шестима членове, единият от които е председател на организацията-домакин за годишния конгрес; (4) комисия по определяне на дистриктите – състои се от трима членове, по един от които се назначава всяка година с мандат от три години; (5) комисия по проверка на изборите – състои се от шестима членове, всеки от които служи в продължение на три години, като всяка година се назначават по двама; (6) комисия по финансите – състои се от осем членове, шестима от които служат в продължение на три години, а всяка година се назначават по двама нови членове, както и от касиера на РИ и един член на Борда, назначен от Борда, всеки от които служи за едногодишен мандат като член без право на глас; и (7) комисия по въпросите на Ротаракт и Интеракт – състои се от шестима членове, всеки от които служи в продължение на три години, а всяка година се назначават по двама нови членове, плюс минимум трима членове на Ротаракт. Броят на членовете на комисиите и техните мандати, с изключение на постоянните комисии, се определят от Борда, съгласно с условията на параграф 17.050. по-долу. Бордът определя правата и задълженията на всички комисии и с изключение на постоянните комисии, осигурява приемственост в годините между техните членове.

**17.020.** *Членове*.

Освен ако настоящият правилник не предвижда друго, президентът назначава членовете на комисиите и техните подкомисии след консултиране с Борда. Президентът също така определя председателите на всяка комисия и подкомисия. Президентът е *почетен* член на всички комисии на РИ.

**17.030.** *Заседания*.

Освен ако настоящият правилник не предвижда друго, комисиите и подкомисиите заседават във време, на място и след известие, определени от президента. Мнозинството членове съставляват кворум, а решение, взето с мнозинство от присъстващите членове на заседание, на което има кворум, се счита за решение на комисията или подкомисията.

**17.040.** *Специални комисии*.

Условията на параграфи 17.010. - 17.030. не важат за никоя комисия по номинациите, нито за комисия, сформирана по силата на параграф 17.100. и 17.130.

**17.050.** *Мандат*.

Никой няма право да работи в една и съща комисия на РИ в продължение на повече от три години, освен ако настоящият правилник не предвижда друго. Никой, който е служил в една комисия в продължение на три години, няма право да бъде повторно назначен в същата комисия. Условията на този параграф не важат за *почетните* членове на която и да било комисия, нито за членовете на комисиите, съставени по конкретен повод. Независимо от гореспоменатото, президентът има право да назначава председател на комисията по въпросите на конгреса, който преди е служил две години като член на същата комисия, но не е бил неин председател.

**17.060.** *Секретар на комисиите*.

Генералният секретар е секретарят на всички комисии, освен ако правилникът или Бордът не предвиждат друго при създаването на комисиите. Генералният секретар има правото да назначава друг ротарианец да служи като секретар.

**17.070.** *Кворум*.

Мнозинството от всички членове на комисия съставлява кворум на всяко заседание на тази комисия, освен ако правилникът или Бордът не предвиждат друго при създаването на комисията.

**17.080.** *Работа чрез средствата за комуникация*.

Една комисия може да изпълнява своите задължения чрез всички подходящи средства за комуникация, спазвайки процедурните правила, които Бордът й е указал, освен в случаите, в които правилникът не изисква друго.

**17.090.** *Правомощия*.

Функциите и дейностите на всички комисии са обект на контрол и надзор от страна на Борда съгласно алинея 5.040.2. Всички действия и решения на комисиите подлежат на одобрение от Борда, с изключение на решенията на комисията по номиниране на президент при избора й на номиниран за президент. Бордът обаче трябва да има правомощия над всички действия и решения, които са в нарушение на предвижданото от параграф 11.060 и 11.070.

**17.100.** *Комисия по членството.*

Бордът назначава комисия по членството, която да е съставена от минимум осем членове, назначени за поне тригодишен мандат, всеки започващ през различна година, с възможност за повторно назначаване.

*Временна клауза, свързана с параграф 17.100.*

Измененията на параграф 17.100., приети на Законодателния съвет 2016 в резултат на решение на съвета 16-90, ще се приложат от борда по начин, който той прецени за уместен.

**17.110.** *Комисия за стратегическо планиране*.

Бордът и попечителите на Фондацията на Ротари назначават комисия за стратегическо планиране, която се състои от осем члена, които не трябва да бъдат нито членове на Борда, нито попечители на Фондацията на Ротари и които служат четиригодишен мандат, като двама членове са назначават всяка година. Четирима от членовете се назначават от Борда, четирима от членовете се назначават от попечителите на Фондацията на Ротари. Един член се назначава всяка година от Борда и един член се назначава всяка година от попечителите. Никой член от комисията не може да е паст президент. Членството се избира така, че квалификациите да предоставят баланс между ротарианци с опит в дългосрочното планиране, дейностите и програмите на РИ и/или Фондацията на Ротари, и финансовото управление. Комисията следва да се среща веднъж годишно на такова място и по такова време, според уведомление, което може да е определено от президента, Борда или председателя на Фондацията на Ротари или попечителите на Фондацията на Ротари. Комисията за стратегическо планиране следва да развива, препоръчва и обновява стратегически план за разглеждане от Борда и попечителите, да проучва ротарианците и клубовете не по-рядко от веднъж на три години в изпълнение на задълженията си да инспектира и прави препоръки на Борда и попечителите относно придържането към стратегическия план, и да поема други задължения, назначени от Борда. Председателят и заместник-председателят на комисията се назначават съвместно от президента и председателя на Фондацията на Ротари. Членовете, които са служили по-малко от три години, могат да се назначават повторно.

*Временна клауза, свързана с параграф 17.110.*

Измененията на параграф 17.110., одобрени на Законодателния съвет 2016 съгласно решение на Съвета 16-93, ще се приложат от Борда по начин, който той прецени за уместен.

**17.120.** *Комисия по одитите.*

Бордът назначава комисия по одитите, която се състои от седем членове, всеки от които е независим и с познания в сферата на финансите. Членовете на комисията включват двама настоящи членове на Борда, назначавани ежегодно, и един настоящ попечител от Фондацията на Ротари, назначаван всяка година от попечителите. Освен това комисията включва четирима членове, назначавани от Борда и които не са нито членове на борда, нито попечители на Фондацията на Ротари, и които служат по един шестгодишен мандат. Комисията по одитите ревизира и докладва пред Борда финансовите отчети на РИ и Фондацията на Ротари, външния одит, системата за вътрешен контрол, вътрешния одит и други въпроси, свързани с това. Комисията заседава не повече от три пъти в годината във време, на място и след известие, определени от президента, Борда или председателя на комисията и ако президентът или председателят на комисията преценят, че е необходимо, допълнително през годината във време, на място и след известие, определени от президента или председателя на комисията. Председателят на контролно-ревизионната комисия или лице, посочено от председателя, служи като лице за контакт към комисията. Комисията, която действа само като консултант на Борда и попечителите, функционира при такива условия на заданието, които не противоречат на условията на този параграф и са й възложени от Борда и попечителите.

*Временни клаузи, свързани с параграф 17.120.*

Считано от 1 юли 2016г. един допълнителен член, който не е директор или попечител, ще служи един шестгодишен мандат с начало 1 юли 2017г и един допълнителен член, който не е директор или попечител, ще служи един шестгодишен мандат с начало 1 юли 2018г.

**17.130.** *Контролно-ревизионна комисия.*

Бордът назначава контролно-ревизионна комисия, която се състои от шестима членове, като всеки от тях служи един единствен мандат, ненадхвърлящ шестгодишен период, а всяка година според нуждите се назначава един член, така че в комисията постоянно да има шест члена. Никой член на комисията не може да бъде паст президент, настоящ член на Борда на директорите или да е попечител на Фондацията на Ротари. Членовете се избират така, че тяхната квалификация да е балансирана – да има ротарианци с опит в управлението, в подготовката на ръководители или във финансовото управление. Комисията заседава във време и на място и след известие, определени от президента или Борда. Както бъде преценено от борда или президента, контролно-ревизионната комисия може да разглежда оперативни въпроси, включително, но не само, ефективността и продуктивността на дейностите, административните процедури, стандартите за работа, както и други оперативни въпроси, където е необходимо. Комисията, която действа само като консултант на Борда, функционира при такива условия на заданието, които не противоречат на условията на този параграф и са й възложени от Борда. Контролно-ревизионната комисия се отчита директно пред целия Борд.

**Член 18 Фискални въпроси**

**18.010.** Финансова година.

**18.020.** Клубни отчети.

**18.030.** Такси.

**18.040.** Дата за плащане.

**18.050.** Бюджет.

**18.060.** Петгодишна финансова прогноза.

**18.070.** Одит.

**18.080.** Отчет.

**18.010.** *Финансова година*.

Финансовата година на РИ започва на 1 юли и завършва на 30 юни.

**18.020.** *Клубни отчети*.

Всеки клуб удостоверява пред Борда, по начин, предписан от борда, броя на своите членове на 1 юли и 1 януари всяка година или на друга дата, както е определено от борда.

**18.030.** *Такси*.

18.030.1. *Членски внос*.

Всеки клуб заплаща на РИ членски внос за всеки свой член, както следва: 28,00 щ.д. на полугодие през 2016-2017 г., 30,00 щ.д. на полугодие през 2017-2018 г., 32,00 щ.д. на полугодие през 2018-2019 г. и 34,00 щ.д. на полугодие през 2019-2020г. и нататък. Тези такси остават постоянни, докато не бъдат променени от Законодателния съвет.

18.030.2. *Допълнителни такси*.

Всеки клуб плаща ежегодно на РИ допълнителна такса за всеки свой член в размер на 1.00 щ.д. или друга сума, определена от Борда, която е достатъчна за заплащането на предвидените разходи за следващата сесия на Законодателния съвет и Съвета по резолюциите. Няма минимална сума, която да се плаща към РИ от клуба. В случай, че се свика извънредна сесия на Законодателния съвет, допълнителните лични такси за покриване на разходите по нея, се заплащат по целесъобразен начин след нейното провеждане. Такива допълнителни такси се събират в отделен фонд, ограничен за ползване единствено за покриване на разходите на представителите в сесията, както и на другите административни разходи на Законодателния съвет, по начин, определен от Борда на директорите. Бордът на директорите предоставя на клубовете отчет за събраните и изразходвани средства.

18.030.3. *Връщане или намаляване на такси*.

Бордът може да върне на всеки клуб такава част от въпросните такси, каквато прецени, че би било справедливо. При поискване бордът може да намали или отложи плащането на сумата на членския внос, дължим от клуб, чиято територия е претърпяла сериозни щети поради природно или подобно бедствие.

18.030.4. *Такси, дължими от РИВИ*.

Всеки клуб в РИВИ плаща индивидуални такси на РИ съгласно алинея 18.030.1., чрез РИВИ, която действа от името на РИ. РИВИ задържа половината от членския внос към РИ, изчислен съгласно алинея 18.030.1. и препраща остатъка от тези вноски към РИ.

18.030.5. *Поправка в дължимите плащания*.

Бордът има правото да внесе поправка в дължимите плащания от страна на клубовете във всяка страна, където националната валута се е обезценила до степен, в която клубовете са принудени да заплащат изключително големи суми в национална валута, за да спазят задълженията си към РИ.

**18.040.** *Дата на плащане*.

18.040.1. *Дата за плащане на членския внос*.

Членският внос се плаща в съответствие с алинея 18.030.1. на 1 юли и 1 януари всяка година или на друга дата, както бъде определено от борда. Дължимите такси по силата на алинея 18.030.2. се внасят на 1 юли или на други дати, както бъде определено от борда.

19.040.2. *Частичен членски внос*.

Всеки клуб дължи частичен членски внос за всеки нов ротарианец, в пропорционални суми до началото на следващия полугодишен период, за който се дължи членски внос. Сумата, дължима за всеки пълен месец на членство е една-дванадесета от членския внос. Обаче никакъв частичен членски внос не се взима от клуба за прехвърлящ се член или бивш член от друг клуб, както е предписано в параграф 4.030. Частичният членски внос се плаща на 1 юли и 1 януари или на други дати, както бъде определено от борда. Сумата подлежи на промяна единствено от страна на Законодателния съвет.

18.040.3. *Валута*.

Таксите се плащат на РИ в американски долари. Когато обаче е невъзможно или непрактично даден клуб да заплаща членския си внос в американски долари, Бордът може да разреши плащане в друга валута. Бордът също така може да упълномощи удължаване на времето за плащане на членския внос при извънредни обстоятелства, когато подобно решение е препоръчително.

18.040.4. *Нови клубове*.

Никой клуб не е длъжен да плаща такси преди изтичането на полугодишния период след датата на неговия прием, за което плащането на членския внос е съгласно алинея 18.040.1.

**18.050.** *Бюджет*.

18.050.1. *Приемане от Борда*.

Всяка година Бордът приема бюджет на РИ за следващата финансова година. Предвидените в бюджета общи разходи не могат да надхвърлят предвидените приходи.

18.050.2. *Преразглеждане на бюджета*.

Така приетият бюджет може да бъде преразгледан от Борда по всяко време, стига общите очаквани разходи да не надхвърлят общите очаквани приходи.

18.050.3. *Разходи, предвидени в бюджета*.

Отказва се заплащането на разходи от фондове на РИ, освен ако тези разходи са предвидени в одобрения от Борда бюджет. Генералният секретар има задължение и правомощия за прилагането на тази алинея с отстъпки.

18.050.4. *Разходи, надхвърлящи очакваните приходи. Извънредни и непредвидени обстоятелства*.

С три-четвърти от гласовете на всички директори Бордът може да разреши разходи, чийто размер надхвърля очакваните приходи, но само при извънредни и непредвидени обстоятелства, при условие че Бордът не прави никакви разходи, които биха довели до задължения, надхвърлящи нетните активи на РИ. Пълни подробности за извънредните разходи и обстоятелствата, довели до тях, се поместват в отчет на президента до всички ръководители на РИ в срок от 60 дни. Те се представят и на следващия конгрес.

18.050.5. *Публикуване на годишния бюджет на РИ*.

Бюджетът на РИ, приет съгласно с условията на алинея 18.050.1., се публикува във форма, определена от Борда и се свежда до знанието на всички Ротари клубове не по-късно от 30 септември всяка ротарианска година.

18.050.6*. Разходи, надхвърлящи очакваните приходи. Общ фонд за излишък.*

Независимо от предвиденото в алинея 18.050.4., ако в някакъв момент фондът с общия излишък надхвърли 85 процента от най-високото ниво на годишните разходи през последните три години, като се изключат самофинансираните разходи по годишния конгрес на Ротари Интернешънъл и Законодателния съвет, Бордът, с три-четвърти от гласовете си, може да разреши изразходването на средства, които надхвърлят очакваните приходи, стига обаче тези разходи да не доведат до спад във фонда с общ излишък над 100 процента от това 85 процентно ниво. Пълни подробности относно извънредните разходи и обстоятелствата, довели до тяхното събиране, се поместват в отчет на президента до всички офицери на РИ в срок от 60 дни, а така също и се представят на следващия конгрес.

**18.060.** *Петгодишна финансова прогноза*.

18.060.1. *Годишен преглед на петгодишната прогноза*.

Бордът всяка година преразглежда петгодишната финансова прогноза. Тази прогноза описва движението на общите приходи и разходи на РИ. Също така тя описва движението на активите, пасивите и балансите от средства на РИ.

18.060.2. *Представяне на петгодишната прогноза пред Законодателния съвет*.

Петгодишната финансова прогноза трябва да бъде представена от Борда на директорите пред Законодателния съвет като база за всякакви необходими законодателни решения от финансов характер.

18.060.3. *Годината на прогнозата съвпада с годината на сесия на Законодателния съвет*.

Първата година от петгодишната финансова прогноза съвпада с годината, в която се провежда сесия на Законодателния съвет.

18.060.4. *Представяне на петгодишната прогноза пред Ротарианските институти*.

Петгодишната прогноза следва да се представи от директора или друг представител на борда за обсъждане пред всеки Ротариански институт.

**18.070.** *Одит*.

Бордът на директорите осигурява провеждането на одит на РИ поне веднъж в годината. Този одит се прави от лицензирани (заклети), пълноправни обществени счетоводители или експерт-счетоводители или ревизори с признато име в страната, щата или провинцията, където се извършва одитът. Генералният секретар предава своите счетоводни книги и документи за одит при поискване от страна на Борда на директорите.

**18.080.** *Отчет*.

Генералният секретар публикува преминалия одит годишен отчет на РИ в срок до края на месец декември след приключването на финансовата година. Този отчет съдържа, с разбивка по длъжности, възстановените разходи, направени лично или от името на: президента, президента-елект, номинирания президент и всеки от директорите. Освен това този отчет следва ясно да посочи всички възстановени разходи, платени лично и всички плащания в полза на кабинета на президента. Отчетът съдържа още разходите, направени от Борда на директорите, от годишния конгрес, от всяко голямо подразделение на администрацията и от секретариата, като се придружава от отчет, в който се сравнява всеки от тези елементи с бюджета, приет съгласно алинея 18.050.1. и при необходимост преразгледан съгласно алинея 18.050.2. В отчета се поместват пълни подробности за всички разходи, които се отклоняват от одобрения бюджет с над 10 процента във всяка категория. Отчетът се разпространява до всеки настоящ и паст ръководител на РИ и се предоставя на всеки клуб срещу поискване. Отчетът за годината, предхождаща непосредствено сесия на Законодателния съвет, се изпраща по пощата от генералния секретар до всички членове на Законодателния съвет поне 30 дни преди началото на сесията.

**Член 19 Име и емблема**

**19.010.** Запазване на интелектуалната собственост на РИ.

**19.020.** Ограничения за използването на интелектуалната собственост на РИ.

**19.010.** *Запазване на интелектуалната собственост на РИ*.

Бордът поддържа и пази емблемата, значката и другите отличителни знаци на РИ за изключителна употреба и полза на всички ротарианци.

**19.020.** *Ограничения за използването на интелектуалната собственост на РИ*.

Нито името, нито емблемата, нито значката, нито другите отличителни знаци на РИ или на който и да било клуб, не могат да бъдат използвани от никой клуб или член на клуб като търговска марка, специална марка на стока или за каквато и да било друга търговска цел. Използването на това име, емблема, значка и други отличителни знаци, съвместно с каквито и да било други имена или емблеми не се признава от РИ.

**Член 20 Други срещи**

**20.010.** Международна асамблея.

**20.020.** Ротариански институти

**20.030.** Съвет на паст президентите.

**20.040.** Процедури на срещите.

**20.010.** *Международна асамблея*.

20.010.1. *Предназначение*.

Международната асамблея се провежда веднъж годишно. Предназначението й е да предостави възможност за ротарианско обучение, инструктаж по въпросите на административните задължения, мотивация и вдъхновение на новоизбраните гуверньори, а също и да даде на всички присъстващи възможността да обсъждат, планират и изпълняват ротарианските програми и дейности през следващата година.

20.010.2. *Време и място*.

Бордът определя времето и мястото за провеждане на международната асамблея. Новоизбраният президент отговаря за нейната програма и служи като председател на комисията, назначена да контролира организирането на асамблеята. Асамблеята се провежда преди 15 февруари. Бордът полага всички усилия да направи така, че никой ротарианец да не бъде възпрепятстван от участие единствено на базата на своята национална принадлежност, когато се избира мястото за провеждане на международната асамблея.

20.010.3. *Участници*.

Участниците, упълномощени да присъстват на международната асамблея, включват: президента, директорите, номинирания за президент, новоизбраните директори, номинираните за директори, генералния секретар, новоизбраните гуверньори, номинираните за ръководители на РИВИ, председателите на комисиите към РИ и всички други лица, определени от Борда.

20.010.4. *Специални асамблеи или частични асамблеи*.

Бордът може да организира провеждането на две или повече такива специални асамблеи или частични асамблеи, за да посрещне извънредни или специални обстоятелства.

**19.020.** *Ротариански институти.*

Президентът може да позволи на годишните информативни срещи, известни още като ротариански институти, да присъстват и предишните, настоящите и бъдещите ръководители на РИ, както и други ротарианци и гости, поканени от свикващия събранието. Ротарианският институт може да се организира за РИ, за зона, за част от зона или за група от зони.

**20.030.** *Съвет на паст президентите.*

20.030.1. *Състав.*

Съществува съвет на паст президентите, който е постоянен съвет, съставен от паст президентите, членуващи в клуб. Президентът е член по право на съвета на паст президентите с привилегията да присъства на заседанията му и да участва в дебатите му, но няма право на глас в процедурите му.

20.030.2. *Офицери.*

Предпоследният паст президент служи като председател на съвета на паст президентите. Членът на съвета, който е последният паст президент, служи като заместник-председател на съвета. Генералният секретар е секретарят на съвета на паст президентите, но не и негов член.

20.030.3. *Задължения*

Съветът на паст президентите обмисля, чрез кореспонденция, въпроси, отнесени към него от президента или борда и може да даде съвет и препоръки на борда по тези въпроси. Съветът също така, при поискване от борда, действа като посредник по въпроси, свързани с клубовете, дистирктите и офицерите.

20.030.4. *Заседания.*

Президентът или бордът могат да свикат заседание на съвета на паст президентите, където се изисква съгласувано разглеждане и препоръки от съвета. Това заседание има дневен ред, който включва теми, посочени от президента или борда. Председателят на съвета изготвя доклад към борда след всяко заседание. Този доклад не получава публичност, освен ако не е издаден в цялост или частично за тази цел от борда.

20.030.4.1. *Заседание на конгреса и международната асамблея.*

Съветът на паст президентите заседава на годишния конгрес и/или на международната асамблея.

**20.040.** *Процедура на заседенията.*

Председателят на всяка ротарианска среща, асамблея, конференция или конгрес решава всички процедурни въпроси, които не са изрично посочени в конституцията, правилника или специалните процедурни правила, приети от РИ. Тези процедурни въпроси вземат предвид основните принципи на равнопоставеност, при спазване на правото на обжалване на такова събрание.

**Член 21 Официално списание**

**21.010.** Правомощие за издаване на официално списание.

**21.020.** Абонаментни такси.

**21.030.** Абонамент за списания.

**21.010.** *Правомощие за издаване на официално списание*.

Бордът отговаря за публикуването на официалното списание на РИ. Официалното списание се публикува в толкова издания, в колкото Бордът разреши, като основното излиза на английски език и е известно като списание “Ротарианец”. Предназначението на официалното списание е да служи като помощно средство на Борда за постигане на Целта и задачите на Ротари.

**21.020.** *Абонаментни такси*.

21.020.1. *Цена*.

Бордът определя абонаментната цена на всички издания на официалното списание.

21.020.2. *Задължителен абонамент*.

Всеки член на клуб в Съединените щати и Канада си плаща абонамент за официалното списание, докато е член на клуба. Двама ротарианци, живеещи на един и същи адрес, имат възможността да се абонират заедно за официалното списание. Абонаментните такси се събират в клуба измежду неговите членове и се препращат на РИ от името на отделните членове. Всеки член има възможност да избере дали да получава печатно копие по пощата или електронно копие по интернет.

21.020.3. *Приходи от списанието*.

Приходите, спечелени от списанието през годината, не се използват през същата година за никакви други цели, освен за публикуването и подобряването на самото списание. Всички допълнителни приходи, получени над размера на разходите, се прехвърлят в общия фонд с излишни средства на РИ в края на годината, освен ако Бордът не предвиди друго.

**21.030.** *Абонамент за списания*.

21.030.1. *Задължителен абонамент*.

Всеки член на клуб извън Съединените щати или Канада се абонира срещу заплащане за официалното списание на РИ или за ротарианското списание, одобрено и предписано на клуба от Борда. Двама ротарианци, живеещи на един и същи адрес, имат възможността да се абонират заедно за официалното списание или ротарианското списание, одобрено и предписано на клуба или клубовете от Борда. Ротарианците поддържат абонамента си, докато членуват в клуба. Всеки член има възможността да избира дали да получава печатно копие по пощата или електронно копие чрез интернет, където е приложимо.

21.030.2. *Изключения от изискването за абонамент*.

Бордът може да извини някой клуб от спазването на условията в този параграф, ако членовете на клуба не владеят нито един от езиците, на които излиза официалното списание или одобреното от Борда ротарианско списание за клуба.

**Член 22 Уебсайт на Ротари**

Бордът отговаря за откриването и поддържането на сайт на РИ в световната електронна мрежа. Този сайт се нарича Световна електронна мрежа на Ротари и съществува на няколко езика, одобрени от Борда. Предназначението на тази мрежа е да помогне на Борда да развива Целта и задачите на Ротари. РИ, ротарианските дистрикти и клубовете следва да поддържат уеб страници на съответните подходящи езици, и в тези сайтове, където е подходящо да се включи препратка към основния уебсайт на Ротари.

**Член 23 Фондацията на Ротари.**

**23.010.** Предназначение на Фондацията.

**23.020.** Попечители.

**23.030.** Мандат на попечителите.

**23.040.** Компенсиране на попечителите.

**23.050.** Разходи на попечителите.

**23.060.** Отчет на попечителите.

**23.010.** *Предназначение на Фондацията*.

Фондацията на Ротари към РИ функционира единствено с благотворителна и образователна цел, като се ръководи от попечители в съответствие с устава и правилника на Фондацията. Уставът и правилникът могат да бъдат изменяни единствено от попечителите със съгласието на Борда.

**23.020.** *Попечители*.

Петнадесет попечители се назначават от президента елект с одобрението на Борда в годината преди встъпването им в длъжност. Четирима от тях са паст президенти на РИ. Всички попечители отговарят на квалификационните изисквания, посочени в правилника на Фондацията.

23.020.1. *Вакатно място за поста на попечител.*

В случай на вакантно място в поста на попечител, новият попечител се номинира от президента и се избира от борда, за да запълни неизтеклия мандат.

**23.030.** *Мандат на попечителите*.

Мандатът на попечителите трае четири години. Попечителите подлежат на преизбиране.

**23.040.** *Компенсиране на попечителите.*

Всички попечители следва да работят без компенсиране.

**23.050.** *Разходи на попечителите.*

Попечителите правят разходи от собствеността на Фондацията само с одобрението на Борда, освен в случая на следните два вида разходи, за които е необходимо одобрението само на попечителите: (1) необходимите разходи за ръководене на дейността на Фондацията и (2) разходването на приходите или основната сума от даренията за Фондацията, описани в условията за дарения и завещания.

**23.060.** *Отчет на попечителите.*

Попечителите се отчитат поне веднъж годишно пред РИ по отношение на програмите и финансите на Фондацията. Годишният отчет на Фондацията следва да посочва ясно, с разбивка по длъжности, всички възстановени разходи, платени лично от и в полза на всеки един от попечителите.

**Член 24 Обезщетение**

Бордът може да наложи и изпълнява политика за обезщетяване на директори, ръководители, служители и агенти на РИ.

**Член 25 Арбитриране и посредничество**

**25.010.** Спорове.

**25.020.** Дата за посредничество или арбитриране.

**25.030.** Посредничество.

**25.040.** Арбитриране.

**25.050.** Решение на арбитрите или съдията.

**25.060.** Разходи за посредничество или арбитриране.

**25.010.** *Спорове.*

Възникне ли спор (освен по отношение на решение на Борда) между кой да е настоящ или бивш член(ове) на Ротари клуб и Ротари дистрикта, РИ или ръководител на Ротари, по какъвто и да е въпрос, който не може да се уреди дружески, следва този спор по заявка на който и да е от спорещите до генералния секретар, да се реши чрез посредничество или, ако посредничеството се откаже от една или повече от страните, да се уреди чрез арбитриране. Такава заявка за посредничество или арбитриране следва да се подаде в период от шестдесет (60) дни след възникването на спора.

**25.020.** *Дата за посредничество или арбитриране.*

В случай на посредничество или арбитриране, Бордът следва да насрочи дата за посредничество или арбитриране, чрез консултиране със спорещите страни, което да се състои в период от деведесет (90) дни след получаването на заявката за посредничество или арбитриране.

**25.030.** *Посредничество.*

Процедурата за такова посредничество следва да се постанови от Борда. Всеки от спорещите може да помоли генералния секретар или някого, посочен за тази цел от генералния секретар, да определи посредник, който е член на Ротари клуб, различен от този на спорещите страни и който притежава подходящи посреднически умения и опит.

25.030.1. *Резултати от посредничеството.*

Резултатите или решенията, до които са достигнали спорещите страни вследствие на посредничеството, следва да се запишат и копия от тях да се пазят от всяка страна, посредника или посредниците и едно копие да се даде на Борда за съхранение при генералния секретар. Кратко резюме на постигнатите споразумения, приети от спорещите страни се подготвя за информация на двете страни. Всяка страна чрез генералния секретар може да поиска допълнително посредничество, ако някоя от страните се е отклонила значително от позицията според споразумението.

25.030.2. *Несполучливо посредничество.*

Ако поисканото посредничество е безуспешно, всяка от спорещите страни може да заяви арбитриране, както е предвидено в параграф 25.040. на този член.

**25.040.** *Арбитриране.*

В случай, че се поиска арбитриране, всяка страна следва да посочи арбитър, а арбитрите да посочат съдия. Само член на Ротари клуб, различен от тези на спорещите страни, може да бъде посочен за съдия или арбитър.

**25.050.** *Решение на арбитрите или съдията.*

Ако се поиска арбитриране, решението на арбитрите или, ако те не се споразумеят, на съдията се смята за окончателно и обвързващо за всички страни и не подлежи на обжалване.

**25.060.** *Разходи за посредничество или арбитриране.*

Разходите по решаване на конфликти, независимо дали чрез посредничество или чрез арбитриране, следва да се поемат на равноправна основа от влезлите в спора, освен ако не е решено друго от посредника или съдията при арбитрирането.

**Член 26 Изменения**

Правилникът подлежи на изменение единствено с мнозинство от гласовете на присъстващите и гласуващи участници в сесия на Законодателния съвет, освен в случай на извънредна сесия на Законодателния съвет, съгласно параграф 7.060.